text: 1Chaynata niptinkum Pilato azotechirqa Jesusta. 2Soldadokunañataqmi kichkamanta coronata simpaspanku Jesuspa umanman churarqaku, hinachirqakutaqmi reypa hawa pachanwanpas. 3Asuykuspankum nirqaku: —¡Kawsachun Judiokunapa reynin! Chaynata nispankum uyanpi laqechurqaku. 4Pilatom mosoqmanta lloqsimuspan nirqa: —Jesustam horqomuchkani, yachaychikyá, paypiqa manam imatapas tarinichu sentencianaypaq hinaqa —nispa. 5Jesusmi lloqsimurqa hawaman kichkamanta coronayoq hinaspa reypa pachanwan churakusqa. Chaymi Pilato nirqa: —¡Kayqayá kay runaqa! —nispa. 6Sacerdotekunapa jefenkunañataqmi guardiakunapiwan Jesusta rikuykuspanku qaparirqaku: —¡Chakataruy, chakataruy! —nispa. Pilatoñataqmi nirqa: —¡Qamkunayá chakatamuychik! Paypiqa manam imatapas tarinichu sentencianaypaq hinaqa —nispa. 7Judiokunañataqmi nirqa: —Kanmi ñoqaykupa leyniyku, chayman hinaqa wañunanmi yachakun “Diospa Churinmi kani” nisqanrayku. 8Chay nisqankuta uyariruspanmi Pilatoqa astawanraq mancharikururqa. 9Palacioman kutichispanmi Jesusta tapurqa: —¿Maymantamá qamqa kanki? —nispa. Jesusñataqmi mana imatapas nirqachu. 10Chaymi Pilato nirqa: —¿Manachu contestawanki? ¿Manachum yachanki qamtaqa kacharinaypaq otaq chakatanaypaqpas atiyniyoq kasqayta? —nispa. 11Jesusñataqmi nirqa: —Dios atiyta mana qosuptikiqa manam imanawankimanchu. Chaynaqa qampa makikiman ñoqata churamuqmi qanmantapas aswan huchayoqqa —nispa. 12Chayta uyariruspanmi Pilatoqa astawan kachaykuyta munarqa chaymi judiokunañataq astawanraq qaparkacharqaku: —Payta kachaykuspaqa manam Rey Cesarpa amistadninchu kanki. Pipas reypaq hapikuqqa Cesarpa enemigonmi —nispa. 13Chaynata niptinkum hawaman Jesusta pusachimuspan sentencianan cortepi Pilato tiyaykurqa. Chay sitiopa sutinmi karqa Loza Pampa, hebreopiñataq Gabata. 14Pascua Fiestapaq huk punchawllaña faltachkaptinmi yaqa chawpi punchawta judiokunata Pilato nirqa: —Kayqayá reynikichikqa —nispa. 15Paykunañataqmi qaparkacharqaku: —¡Wañuchun, wañuchun! ¡Chakatay! —nispa. Pilatoñataqmi nirqa: —¿Reynikichiktachu chakatarusaq? —nispa. Sacerdotekunapa jefenkunañataqmi nirqa: —Rey Cesarllam reyniykuqa, manam hukqa kanchu —nispa. 16Hinaptinmi Jesusta paykunaman Pilato entregaykurqa chakatanankupaq chaymi Jesusta pasachirqaku. 17Jesusmi lloqsirqa cruzninta hombrokuykuspa Uma Tullu Pataman, hebreopi sutinñataqmi Golgota. 18Chaypim chakatarqaku Jesusta, paypa kaylaw-waklaw waqtanpiñataqmi chakatarqaku iskay runata. 19Pilatom cruzpa umanpi qellqachirqa JUDIOKUNAPA REYNIN NAZARETMANTA KAQ JESUS niqta. 20Chay letrerotam achkaq judiokuna leerqaku. Jesus chakatasqanku lugarqa karqa llaqtapa hichpallanpim. Chay letrerotaqa qellqachirqa kimsa idiomapim, hebreopi, latinpi hinaspa griegopi. 21Chaymi sacerdotekunapa jefenkuna Pilatota nirqaku: —Ama qellqaychu “judiokunapa Reyninmi” niqtaqa. Qellqaspaqa-qellqay: “Judiokunapa Reyninmi kani” niqtayá. 22Pilatoñataqmi nirqa: —ñam qellqasqaña kachkan —nispa. 23Jesusta chakataruspankum soldadokuna paypa pachanta tawaman rakinakururqaku. Jesuspaqa karqataqmi ukunakunan pachanpas mana sirasqa kunkanmanta urayninman awasqa. 24Chaymi soldadokuna ninakurqaku: —Ama llikispalla suertearusunchik mayqanninchikpaqpas kananpaq —nispa. Chaynapim cumplikurqa Bibliapi kayna niq: Pachallaykunatam rakinakurqaku. Pachallaypaqmiki suertetaraq choqarqaku. Chaynatamá rurarqaku soldadokuna. 25Cruzpa hichpanpim kachkarqa Jesuspa maman, kachkarqataqmi mamanpa ñañanpas, Cleofaspa warmin Mariapas chaynataq Magdala llaqtayoq Mariapas. 26Jesusmi mamantawan kuyasqan discipulonta rikuruspan mamanta nirqa: —Mamáy, chayqaya wawayki —nispa. 27Discipulontañataqmi nirqa: —Chayqaya mamayki —nispa. Chay horamantam Jesuspa mamantaqa discipulonña wasinman pusarqa. 28Kaykuna pasakuptinqa Jesusqa yacharqañam tukuy imapa cumplikusqanta, chaymi Bibliapa nisqan cumplikunanpaq nirqa: —Yakunayaruwanmi —nispa. 29Chaypim kachkarqa puyñupi vinagre, chaymi kaspipa puntanpi esponjata chapuykuspa Jesusman haywarqaku. 30Chaymi Jesusñataq vinagreta malliykuspan nirqa: —¡Tukusqañam! —nispa. Hinaspam umanta kumuykachispa espiritunta Taytanman qoykuspa wañukurqa. 31Pascua Fiestapaq huk punchawllaña faltaptinmi preparakusqankurayku judiokuna mana munarqakuchu samana punchawpi cruzpi wañusqakuna hinalla kananta, chay samana punchawqa karqa hatun punchawmi. Chaymi Pilatota mañakurqaku chakatasqakunapa piernan pakichimunanpaq hinaspa cuerponkuta uraykachimunanpaq. 32Soldadokuna rispanmi pakirqaku hukninpata chaynataq iskay kaqpatapas. 33Jesusman asuykuspa qawaykuptinkuñataqmi payqa wañurusqaña, chaymi paypa piernantaqa manaña pakirqakuchu. 34Huknin soldadom ichaqa Jesuspa waqtanta tuksirurqa lanzawan chaymi pawaramurqa yawarwan yaku. 35Tukuy chaykunata rikuqqa ñoqa Juanmi kani, chayraykum willakuni, ñoqaqa yachanim cheqap nisqayta chaynapi qamkunapas creenaykichikpaq. 36Kaykunaqa sucedekurqa Bibliapi: “Manam pakisqachu karqa tullunqa” niq cumplikunanpaqmi. 37Huk partepipas nichkantaqmi: “Paykunaqa tuksirusqankutam rikunqaku” nispa. 38Kaykunapa qepantam Arimatea llaqtapi kaq Josey ruegakurqa Pilatota Jesuspa cuerponta qonanpaq. Joseyqa pakasqallapi Jesuspa qatiqninmi karqa, chaynaqa karqa judiokunata manchakusqanraykum. Pilato mana harkakuptinmi Joseyqa aparqa Jesuspa cuerponta. 39Jesusman puntata tutallan watukuq Nicodemopas rirqam yaqa pachak libra mirrawan aloes chaqrusqata aparikuspan. 40Joseywan Nicodemom chay miski asnaqwan fino sabanasta chapurqaku hinaspam Jesuspa cuerponta wankururqaku, chaynataqa rurarqaku judiokunapa pampakunankuman hinam. 41Jesusta chakatasqanku sitiopim karqa huerta, chaypim karqa mosoq sepultura manaraq pipapas pampakusqan. 42Chaypim Jesuspa cuerponta pamparurqaku hichpa kasqanrayku, ñam qallarichkarqaña Pascua Fiestapaq judiokunapa preparakuynin.


c: text/html

text: 1Chay tiempopi judíokuna ukhupi ch'ajwa 2Paykunamanta wakin nerqanku: Noqaykoqa ashkha qhari wawakunayoj, jinataj warmi wawakunayoj kayku; chayrayku trigota munayku ama yarqhaymanta wañunaykupaj, nispa. 3Wajkunataj nerqanku: Noqaykupaj mikhuna pisisqanrayku, jallp'aykuta, uvas huertaykuta, jinataj wasiykutapis prendaykorqayku, nispa. 4Wakin nillarqankutaj: Kamachejman paganaykupaj, jallp'aykumanta, uva huertaykumantawan qolqeta manukorqayku. 5Noqaykupis paykunapis uj ayllullamanta kayku; wawakunakoqa paykunaj wawankuna jina kanku. Chaywampis noqaykoqa wawakunaykuta, sipakunaykuta ima wata runa kanankupaj ranqhanayashaykuña. Jinamanta ñapis sipakunakoqa wata runakunaña kanku, manataj imatapis ruwayta atiykuchu paykunata libranaykupajqa, jallp'akunayku huertakunaykupis wajkunajtaña kasqanrayku, nispa rimarqanku wakin judiokunaqa. 6Chay quejankuta, jinataj chay nisqankunata uyarispa, anchata phiñakorqani. 7Allinta umacharikuytawantaj, kurajkunata jinataj kamachejkunata k'amerqani: ¿Imajtintaj llajta masiykichejmanta interesta orqhoshankichejri? nispa. Chay jawari tukuyninkuta wajyacherqani chay imakunamanta parlanapaj. 8Paykunamantaj nerqani: Tukuy atisqaykuman jinaqa llajta masiyku judiokunata libramuyku, chay waj suyukunaman ranqhasqa karqanku, chaymanta. Kunantaj qankunaqa paykunata ranqhashallankichejtaj, watejmanta pagaspa paykunata orqhokapunaykupaj, nispa. Paykunatajrí ch'impacha qhepakorqanku, manataj imatapis kutichiyta aterqankuchu. 9Chantá noqa nillarqanitaj: Imatachus ruwashankichej, chayqa mana walejchu kashan. Qankunaqa Diosninchejta manchachikunaykichej karqa, ajinamanta Diosta mana manchachikoj enemigonchejqa ama asipayanawanchejpaj. 10Noqaj aylluyqa, kamachiykunapis, noqapis manullarqaykutaj qolqeta, trigotapis. Ajinaqa qonqapunachej chay manusqanchejta ari. 11Ajinallatataj niykichej chay jallp'akunata, uva huertakunata, olivo sach'akunata, wasinkunatapis kunampacha kutichipunaykichejta. Ajinallatataj interés pagasqankuta kutichipuychej qolqemanta, granomanta, vinomanta, aceitemantapis, nerqani noqa Nehemiasqa. 12Paykunataj kuticherqanku: Kutichipusqayku tukuy imata, manataj ni imatapis mañasqaykuñachu. Ruwasqayku nisqaykiman jina, nispa. Chaypacha sacerdotekunata wajyacherqani, ñawpaqenkupitaj runakunata juracherqani chay kutichipusaj nisqankuta junt'anankupaj. 13Chay jawaqa p'achayta thalarikuspa, nerqani: Ajinata Diosqa mana junt'ajkunata wasiykichejmanta jawaman thalarpayachun, jinallataj jallp'aykichejmantapis. Ajinata Dios paykunata qharqochun mana imayojta, nispa. Tukuytaj kuticherqanku: Ajina kachun, nispa. Chantá Tata Diosta jatuncharqanku, chay qhepatataj chay nisqankuta junt'arqanku. 14Jatun Kamachej Artajerjes, iskay chunka watakunamanta, kinsa chunka iskayniyoj watakama kamachishajtin Judá suyupi kamachejta churawarqa 15Noqamanta aswan ñawpaj kaj kamachejkunaqa tukuy aylluta llakicherqanku. Paykunaqa tawa chunka qolqeta sapa p'unchay pagachikoj kasqanku mikhunankupaj, jinataj ujyanankupaj. Chay kamachejkunaj kamachinkunapis munayninkuta ruwallajtaj kanku. Noqarí mana chayta ruwarqanichu Diosta manchachikusqayrayku. 16Chay jawari llajtaj perqanta oqharichinaman churakorqani, manataj jallp'akunatapis rantikorqanichu. Jinallataj kamachiykunapis noqawan khuska llank'arqanku. 17Wasiypi noqawan mikhoj kanku pachaj phishqa chunkayoj runakuna, judiokunamanta kajkuna, jinataj kamachejkuna ukhumanta kajkunapis. Chay qaylla suyokunamanta waturiwaj jamojkunaqa wajlla karqanku. 18Noqataj sapa p'unchaypaj kay imakunata ñak'achej kani: Uj bueyeta, aswan sumachaj kaj sojta ovejakunata, jinallataj wallpakunatapis. Sapa chunka p'unchaymantataj vinota ashkhata jaywaj kayku ujyanankupaj. Chay tukuywampis noqaqa kamachej kayniymanta pagota manapuni mañakorqanichu, imaraykuchus repararqani judiokunaqa manaña chaytawan ruwayta atisqankuta. 19Chayrayku nini: Yuyarikuy noqamanta, Diosníy, allin rinawampaj, chay tukuy imata judío masiykunarayku ruwasqaymanta, nispa.

robotstxt: allowed

filter: keep


text: 1Kay kamachikuykunatapas unanchaykunatapas qankunaqa tukuy kawsasqaykichis p'unchaykunan hunt'ankichis, ñawpa taytaykichispa Señor Diosnin hap'ikapunaykichispaq qosunkichis chay hallp'api. 2Chaypi tiyaq wikch'unaykichis runakunaqa diosninkutan yupaychanku orqo patakunapi, moqokunapi, askha k'allmayoq sach'a chakikunapipas. Chay cheqaskunatan lliwta thuninkichis. 3Hinallataq altarninkuta, yupaychana saywa ruminkuta, Asera diosankuta, diosninkuq rikch'ayninkunatapas llapanta ñut'uta p'akinkichis, pipas manaña hayk'aqpas chaykunata yuyarinanpaq. 4Qankunaqa manan chay runakuna diosninkuta yupaychanku chay hinatachu Diosniykichis Señor Diosta yupaychankichis. 5Señor Diosmi aylluykichis ukhupi huk cheqasllata akllanqa chaypi payta yupaychanaykichispaq, chaytan yupaychaq rinkichis. 6Apankichistaq ruphachina sacrificiokunatapas, sumaq kawsay sacrificiokunatapas, hinallataq diezmoykichista, ofrendaykichista, Señor Diosman qonaykichispaq prometekusqaykichis ofrendakunata, tukuy sonqo ofrendakunata, wakaykichispa ovejaykichispa ñawpaq wachay uñankunata ima. 7Chaymantataq Diosniykichis Señor Diospa ñawpaqenpi tayta-mama wawakunantin mikhunkichis, tukuy llank'asqaykichismanta kusikunkichis, Señor Diosniykichis saminchaqtin. 8Chaypiqa manan kaypi sapanka ima munasqanchista ruwanchis chay hinatachu ruwankichis. 9Manan chayashankichisraqchu hap'ikapunaykichispaq Diosniykichis Señor Diospa qonasuykichis sumaq kawsana hallp'amanqa. 10Jordanta chimpaspaykichis Diosniykichis Señor Diospa qonasuykichis hallp'ata hap'ikapuqtiykichismi, payqa tukuy awqaykichiskunamanta qespichisunkichis, hinan qankunaqa thak-kaypi kawsankichis. 11Chaymantataq Diosniykichis Señor Diospa payta yupaychanapaq akllakusqan cheqasman tukuy kamachisqayta apankichis: ruphachina sacrificiokunata, sumaq kawsay sacrificiokunata, diezmokunata, ofrendakunata, Señor Diosman qonaykichispaq prometekusqaykichis llapan ofrendakunatawan. 12Hinan Diosniykichis Señor Diospa qayllanpi q'ochukunkichis, qankunapas, churiykichispas, ususiykichispas, qhari kamachiykichispas, warmi kamachiykichispas llaqtaykichispi tiyaq Leví runakunapas, paykunaqa manan qankuna hinachu hallp'ata chaskinqaku. 13Paqtataq munasqaykichis cheqaskunapi Señor Diosman ruphachina sacrificiokunata haywawaqchis, 14mayqen ayllupichus Señor Diosniykichis huk cheqasta akllakunqa chayllapin haywankichis, tukuy kamachisqaykunatapas hunt'ankichis. 15Chaywanpas llaqtaykichispiqa animalkunata nak'akuspaykichis hayk'an munasqaykichista aychanta mikhunkichis, may chhikatachus Señor Dios qosunkichis chayman hina. Chaytaqa pipas mikhullankichismi, ch'uya kaqpas mana ch'uya kaqpas, imaynan tarukata luychuta mikhunkichis hinata. 16Yawarnintan ichaqa ama mikhunkichischu, aswanpas pampaman hich'apunkichis. 17Aman llaqtaykichiskunapi Señor Diospaq t'aqasqaykichis kaqtaqa mikhunkichischu trigomanta, vinomanta, aceitemanta, diezmoykichiskunata, ovejaykichispa wakaykichispa ñawpaq wachay uñankunata, tukuy sonqo ofrendakunata, Señor Diosman qonaykichispaq prometekusqaykichis ofrendakunata, wak ofrendakunatapas. 18Chaykunataqa llank'asqaykichismanta kusikuspan mikhunkichis Diosniykichis Señor Diospa ñawpaqenpi maypichá akllakunqa chay cheqasllapi, churiykichis, ususiykichis, qhari kamachiykichis, warmi kamachiykichis, llaqtaykichispi tiyaq Leví runakunapiwan. 19Paqtataq Leví runakunata tukuy kay pachapi kawsasqaykichis p'unchaykuna qonqawaqchis. 20Diosniykichis Señor Dios prometesqanman hina hallp'aykichista hatunyachiqtinqa, aychata mikhuyta munaspaykichisqa mikhullaychis hayk'an munasqaykichista. 21Diosniykichis Señor Diospa payta yupaychanapaq akllakusqan cheqas tiyasqaykichismanta karu kaqtinqa, paypa qosqasuykichis ovejakunata, wakakunata, nak'akuspa hayk'an munasqaykichista tiyasqaykichispi mikhuyta atinkichismi, kamachisqayman hina. 22Chaytaqa pipas mikhullankichismi ch'uya kaqpas mana ch'uya kaqpas, imaynan tarukata luychuta mikhunkichis hinata. 23Yawartan ichaqa amapuni mikhunkichischu, yawarpiqa kawsaymi kashan, chayrayku ama kawsayta yawartawan mikhunkichischu. 24Aman yawarta mikhunkichischu aswanpas pampamanmi hich'apunkichis. 25Aman yawarta mikhunkichischu, ahinapin qankunapas mirayniykichispas allillan kankichis Señor Diospa munayninta ruwasqaykichismanta. 26Ichaqa Señor Diospaq t'aqasqaykichis ofrendakunatapas, payman qonaykichispaq prometekusqaykichis ofrendakunatapas Señor Diospa akllakusqan cheqasmanmi apankichis, 27chaypitaq Diosniykichis Señor Diospa altarninpi haywankichis ruphachina sacrificiokunata. Haywasqaykichis sacrificiokunaq yawarnintataq altarman hich'ankichis, aychantataq ichaqa mikhuyta atinkichis. 28Tukuy kay kamachisqay simikunata makilla hunt'aychis, hinan qankunapas mirayniykichispas allillanpuni kankichis, Diosniykichis Señor Diospa munayninta chaninta ruwasqaykichismanta. 29Hap'ikapunaykichis suyu runakunataqa Diosniykichis Señor Diosmi wañuchinqa, hinan qankunaqa hap'ikapuspa chaypi tiyapunkichis. 30Paqtataq Señor Diospa paykunata wañuchisqan qhepata qankuna kikiykichis urmawaqchis paykunaq ruwasqanta hina ruwaspa, chayrayku ama diosninkuta yupaychayta yuyaykuspa tapukunkichischu: ¿Imaynatataq paykunari diosninkuta servirqan? nispaqa. 31Aman Diosniykichis Señor Diostaqa imaynatachus chay runakuna diosninkuta servinku chay hinataqa yupaychankichischu, paykunaqa diosninkuta servispankuqa Señor Diospa cheqnisqan tukuy qhellikaqtan ruwashanku, kikin wawankutapas diosninkuman sacrificiota haywaspa ruphachishanku. 32Chayrayku, tukuy kamachisqayman hina ruwaychis, ama chhikallantapas yapaykuspa nitaq pakaykuspa.


text: 1Chay qelqata seq'espa selloykuqkunan karqanku: Hacaliaspa churin kamachikuq Nehemías, Sedequiaspiwan. 2Sacerdotekunamanta: Seraías, Azarías, Jeremías, 3Pasur, Amarías, Malquías, 4Hatús, Sebanías, Maluc, 5Harim, Meremot, Obadías, 6Daniel, Ginetón, Baruc, 7Mesulam, Abías, Mijamín, 8Maazías, Bilgai, Semaiaspiwan. 9Leví runakunamanta: Azaniaspa churin Jesúa, Henadadpa mirayninmanta Binúi, Cadmiel, 10paykunaq wawqenkuna Sebanías, Hodías, Kelita, Pelaías, Hanán, 11Micaía, Rehob, Hasabías, 12Zacur, Serebías, Sebanías, 13Hodías, Bani, Beninupiwan. 14Llaqta umalli runakunamanta: Paros, Pahat-moab, Elam, Zatu, Bani, 15Buni, Azgad, Bebai, 16Adonías, Bigvai, Adín, 17Ater, Ezequías, Azur, 18Hodías, Hasum, Bezai, 19Harif, Anatot, Nebai, 20Magpías, Mesulam, Hezir, 21Mesezabeel, Sadoc, Jadúa, 22Pelatías, Hanán, Anaías, 23Oseas, Hananías, Hasub, 24Halohes, Pilha, Sobec, 25Rehum, Hasabna, Maasías, 26Ahías, Hanán, Anán, 27Maluc, Harim, Baanapiwan. 28Ñoqayku, sacerdotekuna, Leví runakuna, punku qhawaqkuna, takiqkuna, Diospa wasinpi llank'aqkuna, Diospa kamachikuy siminta hunt'anankupaq kay suyu runakunamanta t'aqakuqkuna, ñoqaykupas warmiykupas, churiykupas, ususiykupas yuyayniyoqña erqeykupas, 29llapallaykun wawqeykupiwan umalliykupiwan huk-nisqalla juraspa kay hinata rimanakuyku: Ñoqaykun jurayku Moisespa willasqan Diospa kamachikuy siminman hina kawsanaykupaq, hinallataq Señor Diospa tukuy kamachikuyninta chaninchayninta, unanchaynintawan cheqaqta hunt'anaykupaq. 30Chaymi yuyaykuyku manaña ususiykuta mana judío runakunawan casarachinaykupaq, manallataq churiykutapas ususinkuwan casarachinaykupaq. 31Hinallataq kay suyu runakuna samana p'unchaypipas Diospaq t'aqasqa p'unchaypipas qhatunankuta rurukunatapas vendenankupaq apamuqtinkuqa, manapunin rantisaqkuchu. Chakraykutapas qanchiskaq watapiqa manan llank'asaqkuchu, llapaykun manusqaykutapas pampachapusaqku. 32Yuyaykullaykutaqmi sapa wata tawa gramo qolqeta Diosninchispa wasinpaq qonaykuta. Chay qolqen kaykunapaq kanqa: 33Ch'uya Cheqaspi churana t'antapaq, sapa p'unchay ruru ofrendapaq, sapa p'unchay ruphachina sacrificiopaq, samana p'unchaykuna sacrificiopaq, mosoq killa rikhuriy p'unchaykuna sacrificiopaq, fiestakuna sacrificiopaq, Israel runakunaq huchan pampachay sacrificiopaq, hinallataq tukuy wakin ofrendakunapaq, Diosninchispa wasinpi tukuy yupaychaykunapaqpas. 34Ñoqayku sacerdotekuna, Leví runakuna, llapa runakuna, sapa wata sorteasaqku mayqen aylluchus Diosninchispa wasinman llant'ata apanman chayta yachanaykupaq. Chay llant'aqa Diosninchis Señorpa altarninpi ruphachinapaqmi kanqa, kamachikuy simipi qelqasqaman hina. 35Hinallataq Señor Diospa wasinman chakraykumantapas llapan fruta sach'aykumantapas ñawpaqkaq ruruta sapa wata apasaqku. 36Ahinallataq Diospa wasinpi llank'ashaq sacerdotekunaman apasaqku phiwi churiykuta, ovejaykuq ñawpaq wachay uñanta, wakaykuq ñawpaq wachay uñanta, kamachikuy simipi qelqaman hina. 37Sapa watan sacerdotekunapaq apallasaqkutaq Diosninchispa wasinpi taqekunaman hak'umanta, ruru ofrendamanta, tukuy sach'a rurumantawan, vinomantawan, aceitemantawan ñawinnintakama. Leví runakunamanpas apallasaqkutaq cosechaykumanta diezmoykuta, paykuna llapan llaqtaykupi diezmokunata chaskiq kasqankurayku. 38Aaronpa miraynin huk sacerdotetaq puriysinqa diezmo chaskiq riq Leví runakunata, chay chaskisqanku diezmomantataq Leví runakuna diezmonkuta t'aqallanqakutaq, Diosninchispa wasin taqekunaman apanankupaq. 39Leví runakunapas Israel runakunapas trigonkumanta, vinonkumanta, aceitenkumanta wakinta Diospaq t'aqaspanku, taqekunaman apanqaku. Chay taqe wasipin ch'uya serviciokuna kashan, chayllapitaq llank'aq sacerdotekunapas punku qhawaqkunapas takiqkunapas kashanku. Ahinatan prometekuyku Diospa wasinta maki qhawanaykupaq.


text: 1Sión orqopi putututa waqachiychej. Noqaj ajllakusqay santo orqopi sinch'ita putututa waqachiychej. Judá llajtapi tiyakoj runas, tukuyniykichej kharkatitiychej, imaraykuchus Tata Diospa p'unchaynenqa qayllapiña kashan. 2Chay p'unchayqa tuta, laqhataj, phuyusqa p'unchay, llanthusqataj kanqa. 3Ñawpaqenkuta ninaqa tukuy imata q'olaykun, qhepankutataj ninaqa larwarillampuni. Jallp'aqa, manaraj chay p'unchay chayamushajtenqa, Edén huerto jina karqa. Pasashajtinkutajrí, ch'in pampaman rijch'akun. Paykunamantaqa mana imapis llusp'inchu. 4Caballosman rijch'akunku, caballopi purej jinataj t'ijurinku. 5Orqosman phinkirasqankoqa wañuchinaku maqanakupi carretaspa sonasqankuman rijch'akun. Imaynatachus ch'aki laqhes, nina ruphajtin sonarin, ajinata sonarinku. Ashkha atiyniyoj soldados maqanakupaj wakichisqa jinapuni kanku. 6Chayta rikuspa, runas kharkatitinku. Tukuypa uyasninkutaj q'elluman tukunku. 7Maqanakupi wapu soldados jina llump'inku. Perqasta wasaykunku cheqanta, mana mayman q'ewirispa. 8Mana paykunapura ñit'inakunkuchu. Sapa ujpis ñannillanta rin. Flechas paramushajtimpis, cheqanta rillankupuni mana p'itikuspa. 9Llajtaman yaykuykunku. Perqa patasta wasaykunku, wasi patastapis. Wasi ventananta suwas jina yaykuranku. 10Jallp'a kharkatitin paykunaj ñawpaqenkupi; cielopis kuyurin. Intipis, killapis laqhayaykunku. Ch'askaspis manaña k'anchankuchu. 11Tata Diosqa chay soldadosnimpa ñawpaqenkupi kashan. Kamachina qhaparisqan uyarikun. Soldadosnenqa may ashkhapuni kanku. Kamachisqasninta junt'ajkunaqa mana yupay atina kanku. Tata Diospa p'unchaynenqa may jatun, manchachikunataj. Mana kanchu pipis ñawpaqempi sayayta atejqa. 12Kunanqa Tata Dios nin: Noqaman tukuy sonqo kutirimpuychej, ayunota ruwaspa, waqaspa, qhaparikuspa ima. 13Qankunaqa Señorniykichej Tata Diosman kutirikampuychej. P'achasniykichejta llik'inaykichejtaqa, sonqoykichejta llik'iychej, imaraykuchus Tata Diosqa may khuyakuyniyoj, wawa sonqotaj. Payqa may pacienciayoj, tukuy munakuyniyojtaj. Castiganan kajtimpis, sonqonta nanachikumpuni. 14Ichapis manaña qankunata castigasonqachejchu, aswampis kay jina bendicionninta apachimusonqachej: Granosta, vinosta ima, Tukuy Atiyniyoj Diosniykichejman ofrendasta jaywanaykichejpaj. 15Sión orqopi putututa waqachiychej. Runasta tantamuychej. Ayunota ruwana kasqanta willaraychej. 16Diospa ayllunta tantaykuspa, paykunata llimphuchaychej. Unay watayoj runasta, wawasta, ñuñukushaj wawasta ima tantaychej. Kunallan casarakojkunapis llojsimuchunku casamiento wasimanta. 17Tata Diosta sirvejkuna sacerdotespis waqachunku. Templo punkuwan, altarwan chay chawpipi nichunku: Kay llajtapi kaj tukuy runaspa juchasninkuta pampachay ari, Tata Dios. Ama saqeychu Qampata kajkunamanta pipis alqochakunanta. Ama saqeychu waj nacionesmanta runas llajtaykipi kamachinankuta. Amataj saqeychu Diospi mana creejkuna ninankuta: Maypitaj kashan paykunaj Diosninkuri? nispa. 18Chaypacha Tata Diosqa ayllunman rikuchenqa munakuyninta. Nacionnimpi kaj runasmanta khuyakuspataj, 19nenqa: Apachimusqaykichej trigota, vinota, aceiteta ima sajsanaykichejkama, manataj ujtawan saqesajchu Diospi mana creejkuna qankunamanta alqochakunankuta. 20Wichaynejmanta jamoj langostastaqa karunchasaj qankunamanta, ch'in pampamantaj wijch'usaj. Ñawpajpi kajkunaqa Wañusqa Qochapi jeq'eqachisaj, qhepapi kajkunatataj Jatun Qochapi p'ultichisaj. Chay wañusqa langostasqa anchatataj asnaykonqa. Jatuchaj imasta ruwasaj, nispa nin Tata Diosqa. 21Mayta kusikuy jallp'a, amataj manchachikuychu, imaraykuchus Tata Diosqa jatuchaj imasta ruwan. 22Campospi kaj animalespis, ama manchachikuychejchu, imaraykuchus watejmanta pastosqa q'omeryanqanku. Sach'aspis poqonqanku. Kallanqataj ashkha higos, jinataj uvaspis atipasonqachej. 23Sionpi tiyakojkuna, mayta kusikuychej. Kusikuychej Tukuy Atiyniyoj Señorniykichej Tata Diospi. Paymin parachimusunkichej maychus tiempompi. Parachimusonqachej chiri tiempopi, jinallataj q'oñi tiempopipis, ñawpa tiempopi jina. 24Trigo oqharinaqa may chhika kanqa. Vinoqa may ashkha kanqa, jinallataj aceitepis. 25Tata Diosqa nin: Noqa waj watasta kutichipusqaykichej, pasaj wataspi pierderqankichej, chaypa cuentanmanta, maypachachus kachaykamorqaykichej langostastaqa, chajrasniykichejta tukuykunankupaj, chay tiempoj cuentanmanta. 26Sumajta sajsakunaykichejkama mikhunkichej. Señorniykichej Tata Diostataj yupaychankichej. Paymin jatuchaj t'ukuna imasta ruwan qankunarayku. Ajinamanta aylloyqa manaña jayk'ajpis p'enqachisqachu kanqa. 27Qankunataj, Israelmanta runas, yachaychej, Noqa Tata Dios qankunawan kashasqayta. Noqamin Diosniykichej kani, manataj aswan waj Dios kanchu. Mana jayk'ajpis aylloyqa ujtawan p'enqaypi rikhurenqañachu. 28Kay imas qhepata, Espirituyta kachamusaj tukuy runasman. Churisniykichej, jinataj ususisniykichejpis Noqaj sutiypi parlanqanku. Unay watasniyoj runas mosqokonqanku. Wayna runaspis mosqoypi jina imasta rikullanqankutaj. 29Jinallataj wata runasman, qhari kajman, warmi kajmampis, jaqay p'unchaykunapeqa Espirituywan junt'achisaj. 30Cielopi jatuchaj t'ukunasta rikuchisaj, kay pachapitaj rikuchisaj yawarta, ninata, phuyu jina q'oshñitawan. 31Inteqa laqhaman tukonqa, killataj yawarman jina tukonqa, Tata Diospa manchachikuna p'unchaynin manaraj chayamushajtenqa. 32Tata Diospa sutinta oqharispa Diosninkupaj rejsikapojkunarí, wañuymanta salvasqa kanqanku, imaraykuchus, Sión orqopi, Jerusalenpi salvación kanqa, Tata Diospa nisqanman jina. Pikunatachá Pay ajllanqa, chaykuna kawsanqanku.


text: 1Boozmi llaqta haykunapi huñukuna cheqasman wicharqan, hinaspan chaypi tiyaykurqan. Hinan pimantachus Boozpa rimasqan hunt'ay atiq familiaqa chay rato pasasharqan, chaymi Boozqa waqyarirqan: –Taytáy, hamuy, tiyaykuy, nispa. Paytaq asuykuspa tiyaykurqan. 2Chaymi Boozqa kurak runakunamanta chunka runata waqyarirqan paywan tiyaykunankupaq. Paykuna tiyaykuqtinkutaq 3Boozqa chay hunt'ay atiq familian runata nirqan: –Moab suyumanta kutimuq Noemí warmi vendeyta munashan ayllunchis Elimelecpa hap'isqan chakrata. 4Ñoqataq qanman willaykunaypaq yuyaykurqani, qantaqchus chakrata rantiyta munanki chayqa, kay kurak runakunaq qayllanpi chayta rantiy. Manataqchus munanki chayqa, sut'inta rimariy. Qanmi rantiyta atinki, aswan qaylla parienten kasqaykirayku, mana rantiyta munaqtiykin ichaqa ñoqaman rantina tupawanqa, nispa. Paytaq nirqan: –Ñoqan rantisaq, nispa. 5Hinaqtinmi Boozqa nirqan: –Chakrata Noemimanta rantispaykiqa wañuqpa warmin Moab suyu viuda Rutwanpas casarakullankitaqmi, ahinapin chakraqa wañuqpa viudanpa wawallanpaqpuni kashanqa, nispa. 6Paytaq kutichirqan: –Chhayna kaqtinqa wawaykunaq herencianchá pisiyanman, chayrayku qan rantikuy ñoqaq rantinaytaqa, manan ñoqaqa rantisaqchu, nispa. 7(Israelpiqa hallp'a rantinakuypas hallp'a cambiaypas unaymantañan huk ruway hina kasqa: ima rimanakusqatapas allintapuni sayachinapaqqa hukninmi usut'anta ch'utikuspa qharimasinman haywaq. Chaymi Israelpi sut'i rimasqa señal kaq). 8Hinaspan chay familian qhariqa Boozta nirqan: –Qan rantikuy, nispa. Usut'anta ch'utikuspataq payman haywarqan. 9Hinan Boozqa kurak runakunata hukkunatawan nirqan: –Kay p'unchaymi testigoykuna kankichis, Elimelecpa kaqninkunata, Quelionpa Mahlonpa kaqninkunatapas Noemimanta rantisqaymanta. 10Hinallataq Mahlonpa viudan Moab suyu warmi Rutwan casarakunaymantapas. Chay hinapin hallp'aqa wañuqpa sutinwan sutichasqa wawallapaqpuni kanqa, hinallataq wañuqpa sutinqa ayllun ukhupipas llaqtanpipas mana chinkanqachu. Kay p'unchaymi testigoykuna kankichis, nispa. 11Kurak runakunataq hukkunapiwan nirqanku: –Testigon kayku, casarakunayki warmitaqa Raquelta hina, Leata hina Señor Dios ruwachun, paykunan Israel aylluta paqarichirqanku. Qantaq Efrata ayllupi ancha qhapaq kay, Belenpipas allin reqsisqa kay. 12Señor Diosmi chay sipaspi askha wawakunata qosunki, Farespa ayllun hina kananpaq. Tamarqa Judapaqmi Faresta wachakurqan, nispa. 13Boozmi Rutwan casarakurqan, hinaspan wasinman pusarqan. Paywantaq puñurqan, Señor Diostaq munarqan wiksallikunanta, chaymi qhari wawata wachakurqan. 14Hinan warmikunaqa Noemita nirqanku: –¡Señor Diosqa yupaychasqa kachun! Paymi uywaqniyki nietota kunan p'unchay qosunki, paypa sutin Israelpi ancha reqsisqa kachun. 15Qhachuniykin munakusunki, payqa qanpaq qanchis qhari wawamantapas aswanraqmi, chay wachakusqan wawan sonqochasunki, payaña kaqtiykipas uywasunki, nispa. 16Noemitaq wawata marq'arikuspa oqllaykurqan, wawaq uywaqentaq kapurqan. 17Wasimasin warmikunataq nirqanku: –Noemipaqmi wawa nacen, nispa. Suticharqankutaq: Obed, nispa. Paymi Isaipa taytan, Davidpa abuelon karqan. 18Kaymi Farespa mirayninkuna: Faresmi churiyarqan Hezronta, 19Hezrontaq churiyarqan Ramta, Ramtaq churiyarqan Aminadabta, 20Aminadabtaq churiyarqan Naasonta, Naasontaq churiyarqan Salmonta, 21Salmontaq churiyarqan Boozta, Booztaq churiyarqan Obedta, 22Obedtaq churiyarqan Isaita, Isaitaq churiyarqan Davidta.


text: 1Chay tiempu Sesar Augusto tukuy kamachikukkunamanta ashwan sinchi kamachikuk karkan. Payka kamachikurkan tukuy runakuna kikinkunapa llaktankunapi shutinkunata killkachinakunankunapa. Sesar Augusto yachanayarkan mashna runakunami tiyansapa nishpa. 2Chashna Sesar kallarinan kuti tukuy runakunata yupachiptin Siria partipi Sirenio kamachikuk runa karkan. 3Sesar Augustoka kamachikurkan tukuy runakuna kikinkunapa llaktankunaman rinankunapa shutinkunata killkachinakuk. 4Chay pacha Joseka Galilea partipi Nasaret llaktapi kawsaykarkan. Paymi karkan ñawpa kamachikuk Davidmanta mirashkan runa. Chay ñawpa kamachikuk Davidka Judea partipi Belen llaktamanta karkan. Chayrayku Nasaret llaktamanta Joseka rirkan chay ñawpa awilun Davidpa Belen llaktanman. Chaypi rirkan shutinta killkachinakuk. 5Chay tiempu Joseka Mariyawan kasaranankunapa mañaduna karkan. Mariya okupada kashpa Josewan tantallana rirkan shutinkunata killkachinakunankunapa. 6Belen llaktapi chayashpankuna mana niman suk wasita tarirkansapachu chaypi chayanankunapa. Chashna mana nima wasita tarishpankuna ovejakuna wasinpi chayarkansapa. Chaypi kaptinkuna Mariyapa paktamurkan wawayanan tiempu. Wawayarkan piwi wawanta. Mariyaka wawantaka pintunankunawan wankushpa ovejakuna wasinpi sirichirkan. 8Belen llakta ladunpi Jesus nasinan tuta suk pastupi runakuna ovejankunata kuydaykarkansapa. 9Chay runakunapi Tata Diospa angelnin raslla rikurimuptin sukaman allimata llipyarkan. Chayta kawashpa ovejakuna kuydak runakunaka sukaman manchakurkansapa. 10Paykunata angelka willarkansapa: —Tata Diosmantami suk alli rimanata willaykichi. Kayta uyarishpa tukuy runakuna kushikunkichi. Chayrayku ama manchakuychichu. 11Kunan tuta ñawpa kamachikuk Davidpa Belen llaktanpi salvashuknikichi ñami nasishkana. Payka Tata Dios kachamushkan sinchi kamachikukmi. 12Rillaychi chay wambrata riksik. Paytaka tarinkichimi pintunanwan wankuduta ovejakuna wasinpi siriduta. 13Chashna angel willaykaptin sielumanta aypa angelkuna rikurimurkansapa. Tukuy paykuna sukaman Tata Diosta kushichishpankuna willarkansapa: 14Altu sielupi kawsak Tata Diosta kuyashpa alabaypachi. Tata Dios allpapi kawsak runakunata kuyansapa. Chayrayku payka kushichishunkichi. 15Chay angelkuna kantashkankunawasha sieluman kutirkansapa. Chaypina chay runakuna sukwan sukwan parlanakurkansapa: —Akuychina Belen llaktaman chay angel willawashkanchikunata kawak. 16Chay runakuna utkakushpa rishpankuna tarirkansapa chay wambrata oveja wasinpi sirichiduta Mariya Jose kuydaykaptin. 17Chay runakuna wambrata kawashpankuna tukuy pita parlachirkansapa angel willashkankunata. 18Chayta uyarishpankuna tukuy runakuna sukaman almirarkansapa. 19Chaypina chay ovejakuna kuydak runakuna Tata Diosta sukaman kuyashpa alabarkansapa. Paykunaka sukaman almirarkansapa chay angel willashkankunatashina kawashpankuna. Kushikushpa chay ovejankuna kuydanankunaman kutirkansapa. Paykuna kutiptinkuna Mariya tukuy willashkankunata shunkullikushpa kuti kuti allita yuyaykurkan. 21Chaymanta chay wambra pusak diyayuk kaptinna pishkitun punta karapanta tipichipurkansapa señaladu kananpa. Chaypina shutiyachirkansapa Jesus shutin kananpa. Manarapish Mariya okupada kaptin chay angel willarkan wawanpa shutin Jesus kananpa. 22Wambran nasishkan diyamanta chusku chunka diyata wasinmanta Mariyaka mana llukshirkanchu. Chay diyakuna paktaptinna ñawpa Moisespa killkadunpi willashkanta kasushpa allita armakurkan. Armakushkanwasha Mariyaka Josewan wambrata Jerusalenman pusharkansapa Tata Diosta kuk. 23Tata Dios ñawpa killkadunpi rimarkan: “Tukuy piwi wambra ullku nasiptin ñukapami kanan tiyan.” Chayta Tata Dios rimashkanrayku Mariyaka Josewan chay wambrata pusharkansapa Tata Diosta kukna. 24Chaymanta Tata Diospa killkadunpi riman mana ishkay rimarikuykunata apashpa ishkay urpaykunata apanankunapa Tata Diosta kuyashpa kunankunapa. Chayrayku Mariya Josewan wambra Jesusta pushashpa ishkay urpayta aparkansapa. 25Chay pacha Jerusalenpi kawsarkan suk runa Simeon. Tata Diospa Espiritun yanapaptin payka alli rurak runa karkan. Tata Diosta sukaman kuyashpa kawsak. Payka israelmasinkunapa salvakukninkuna runata sukaman shuyaykarkan. 26Chayrayku Tata Diospa Espiritun Simeontaka willarkan: “Manara wañushpaykira Tata Diospa kachamushkan salvakuk runata kawanki.” 27Mariyaka Josewan wambra Jesusta pusharkansapa Tata Diospa wasinman. Chayman pusharkansapa Tata Diospa killkadunpi willashkankunata kasushpankuna. Chaypina Tata Diospa Espiritun Simeonta willarkan Tata Diospa wasinman rinanpa chay wambrata riksik. 28Chaypi chayashpa Simeonka chay wambrata markarkan. Payta markashpa Tata Diosta sukaman kuyashpa willarkan: 29A Tata Dios, kanka willawashkanki manara wañushpaynira kachamushkayki wambraykita kawanaynipa. Kunanka kushikushpana wañusha. Ñami paytaka kawashkanina. 30Ñami kawashkanina kay salvakuk kachamushkayki wambraykitaka. 31Tukuy llaktakunamanta aypa runakuna yachankasapa salvakuk runa kananta. 32Payka alli lusshina tukuy runakunata yachachinkasapa kanta kuyashushpa kawsanankunapa. Chaypina runakuna yachankasapa israel runakunamanta salvakuk runa shamushkanta. 33Chashna Simeon willaptin uyarishpana Mariya Josewan sukaman almirarkansapa. 34Chaypina Simeonka Tata Diosta roygarkan paykunata yanapanankunapa. Chaymanta Jesuspa mamantaka willarkan: —Israel llaktamanta aypa runakuna wawaykita chiknishpa rimankasapa mana alli kananta. Tukuy paykunata Tata Dioska kastigankasapa. Chaymanta wawaykita kreyik runakunata Tata Dios perdonankasapa. 35Wawaykika tukuy runakunata riksichinkasapa ima layami yuyayninkuna nishpa. Aypa runakuna wawaykita mana kreyishpa chikniptinkuna kanka sukaman llakishpa turbakunki. Chashna Simeonka Mariyataka willarkan. 36Chaymanta Tata Diospa wasinpi tiyarkan suk alli yachachikuk warmi. Paypa shutin karkan Ana. Tatanka karkan Fanuel. Ñawpa awilun karkan Aser. Payka shipashlla kashpa kasararkan. Chaymanta kanchis wata kasarashkanwasha kusan wañurkan. 37Chay warmika pusak chunka chusku watata viyudana karkan. Payka Tata Diospa wasinmanta mana llukshishpa suk diyakuna mana mikushpa kawsarkan. Diyapi tutapi Tata Diosta orashpa sirvirkan. 38Chay yachachikuk Ana tarirkan Simeonta Mariyawan Josewan parlaykaptin. Paykunata tarishpa wambra Jesusta kawashpa Tata Diosta sukaman agradesirkan. Chaypi tiyarkan Jerusalen llaktata salvak runata shuyak runakuna. Tukuy paykunata Ana willarkansapa chay wambra Jesus shuyashkankuna salvakuk runa kananta. 39Chaymanta Tata Diospa killkadunpi willashkanta rurashpankuna Nasaret llaktanman Mariyawan Jose Jesusta pushashpa kutirkansapa. Chay Nasaret llakta Galilea partipi karkan. 40Chaypi kawsaptinkuna Jesuska allita wiñarkan. Tata Dios payta sukaman yanapaptin sukaman yuyaylla untadu yachaysapa likidu karkan. 41Kada wata Jerusalenman Mariyaka kusanwan riksapa Paskua fiestata pasak. 42Chaymanta Jesus chunka ishkay watayuk kaptinna maman tatan payta pusharkansapa Jerusalenpi fiestakuk. 43Chay fiesta tukuptinna wasinkunaman tukuy runakuna kutiptinkuna wayna Jesuska Jerusalenpi kiparirkan. Chashna kipariptin Mariya kusanwan yuyarkansapa washankunata katiykananta. 44Mariya kusanwan llaktamasinkunawan puriykananta yuyashpa mana watukushpankuna suk diyata purirkansapa. Amusayaykaptinna Jesusta chayrak watukushpana llaktamasinkunapi ayllunkunapi ñanllapi maskarkansapa. 45Sukaman maskashpa mana tarirkansapachu. Mana tarishpa kutirkansapa Jerusalenpi maskak. 46Chaypina kimsa diyata maskashpana Tata Diospa wasinpi Jesustaka tarirkansapa. Payka Tatan Diospa rimananta yachachikuk runakunapa chawpinkunapi tiyaridu karkan. Chaypi yachachikuptinkuna Jesuska paykunata uyariykarkansapa tapuykarkansapa. 47Chashna Jesus paykunawan parlaptinkuna chay yachachikuk runakunaka sukaman almirarkansapa alli yachaysapa kaptin. Almirarkansapa Tata Diospa rimananta sukaman allita yachaptin. 48Chashna chay runakunawan tantalla sukaman parlaykaptinkuna tarishpa mamanka kusanwan sukaman almirarkansapa. Chaypina mamanka willarkan: —Wawituyni ¿imapati washaynikunamanta kiparishkanki? Ñukaykuna sukaman llakishpaynikuna maskamuykaykisapa. 49Chashna willaptinna Jesus willarkan: —¿Imapati maskawashkankichi? Ñuka Tatayni willawashkanta ruranayni tiyan. ¿Manachu chayta yachankichi? 50Chashna willaptinna paykuna mana entiendirkansapachu imapami chashnaka willansapa nishpa. 51Chaypina Jesuska paykunawan Nasaret llaktaman kutirkan. Chaypina paykunata tukuy layapi kasushpa kawsarkan. Mariyaka wawan willashkanta tukuyta shunkunpi wakaycharkan. 52Jesuska ashwan yuyaylla untadu wiñarkan Tata Dios yanapaptin. Chashna alli yuyayuk kaptin tukuy runakuna payta munarkansapa.


text: 1Sedequías kamachiyta qallarishaspaqa, iskay chunka ujniyoj watasniyojña karqa, chunka ujniyoj watastataj Jerusalenpi kamacherqa. Mamampa sutin karqa Hamutal; payqa Libnamanta chay waj Jeremiaspa ususin karqa. 2Sedequiaspis sajra imasta ruwarqa Tata Diospa ñawpaqempi. Imaynatachus rey Joacimpis ruwarqa, ajinata paypis ruwallarqataj. 3Chayrayku Tata Diosqa Jerusalenpaj, chantá Judá ayllupajpis phiñakuspa, ñawpaqenmanta paykunata wijch'orqa. Jinapi Sedequiasqa Babiloniamanta reypa contrampi oqharikorqa. 4Sedequías jisq'on watastaña kamachishajtin, chunka kaj killapi, chunka kaj p'unchaynimpi rey Nabucodonosorqa tukuy soldadosnintin Jerusalenta atipaspa jap'inampaj jamorqa. Jerusalenpa ñawpaqempi jaraykukuspa, chay muyuynimpi jallp'a moqosta sayaricherqanku llajtaman yaykunankupaj. 5Sedequías chunka ujniyoj watasta kamachinankama Jerusalén llajtaqa soldadoswan muyuykusqa karqa. 6Chay watamanta tawa kaj killampi, jisq'on kaj p'unchaynimpi Jerusalenpi yarqhayqa may sinch'i karqa, manataj imapis karqachu runas mikhunankupaj. 7Chaypacha llajtaj perqasninta jusk'orqanku, chay ch'isitaj tukuy soldados, rey ima llajtamanta ayqerqanku. Maypichus iskay perqas chawpipi uj punku kasharqa, chayninta llojserqanku, reypa huertanman rina ñanninnejta rispataj, chaymanta jap'irerqanku Jordán valleman rej ñanta, caldeoswan chay llajta muyuykusqa kashajtimpis. 8Chantá caldeosmanta kajkuna soldadosqa rey Sedequiasta qhatiykuspa, Jericó pampapi taripamorqanku. Soldadosnintaj payta saqerparerqanku, tukuynejmantaj ch'eqeraporqanku. 9Chay caldeosqa reyta jap'iytawankama, payta aparqanku Babiloniamanta reypa ñawpaqenman, pichus Ribla llajtapi kasharqa, Hamat jallp'api, chayman. Chaypimá Nabucodonosorqa kamacherqa imatachus rey Sedequiaswan ruwanankuta. 10Paypa ñawpaqempi churisnimpa umasninkuta qholurparerqanku, jinataj Judamanta kamachejkunaj umasninkutapis. 11Chantá kamacherqa Sedequiaspa ñawisninta orqhorparispa, cadenawan wataykunankuta Babiloniaman payta pusanankupaj. Chaypi presochasqa kawsarqa wañunankama. 12Babiloniamanta rey Nabucodonosor chunka jisq'onniyoj watastaña kamachishajtin, phishqa kaj killampi, chunka kaj p'unchaynimpitaj, reypa yanapajnin soldadosta kamachej Nabuzaradanqa Jerusalenman jamorqa. 13Payqa Diospa Templonta ruphaykucherqa, reypa kamachinan wasita, chantá llajtapi tukuynin wasistapis, astawanqa aswan jatuchaj wasisninta. 14Nabuzaradanwan jamorqanku, chay caldeo soldadosqa Jerusalenpa muyuynimpi kaj perqata thuñiykorqanku. 15Chaymantaqa Nabuzaradanllataj Babiloniaman apacherqa allin wajchasmanta wakin runasta, chay llajtapi puchojkunata, jinataj Babiloniamanta reyman chimpapojkunata, tukuy chay puchoj runastawan. 16Wakin allin wajcha runasnin kajkunallata puchucherqa, chay uva huertasta qhawanankupaj, chay jallp'asta llank'anankupajtaj. 17Caldeosqa Templopi broncemanta tukuy imasta t'unararqanku: Bronce sayantasta, pampa chukusninta, jatun yaku churanatapis. Chantá chay tukuynin bronceta Babiloniaman apakaporqanku. 18Ajinallatataj aparqanku chay mankasta, lampasta, mecha k'utunasta, jatuchaj vasosta, jatuchaj cucharasta, jinataj Diosta yupaychanapaj broncemanta kaj imastapis. 19Ajinallatataj, chay soldadosta kamachej apakaporqa qorimanta, qolqe metalmanta tukuy kaj imastawan: Mayllakuna chuwasta, nina oqharinasta, jatuchaj vasosta, ushpha orqhonasta, k'anchanasta, jatuchaj cucharasta, Diosman vinota jaywana vasostapis. 20Chay iskay sayantasmanta, jatun yaku churanamanta, chunka iskayniyoj bronce torosmanta, jinataj chay uran chukusmanta, mayqenkunatachus rey Salomón ruwachisqa Diospa Templompaj, chaykunaj broncenqa mana yachakorqachu mashkhachus kasqan. 21Chay iskay jatuchaj sayantasqa sapa uj sayayninman pusaj metrosniyoj karqa, muyuyninmantaj phishqa metros phishqa chunka centimetrosniyoj karqa. Sonqonqa soqolla karqa. Chay bronceqa phatunman uj t'ajllu jina karqa. 22Sapa sayanta bronce kirpanayoj karqa. Chaytaj sayayninman iskay metro kuraj jina karqa. Chaypa muyuynintaj broncemanta ch'ipaswan muyuykuchisqa karqa, chantá broncemanta granadaswan k'achanchasqataj. Iskaynin sayantasnin kikinkamalla karqanku. 23Chay broncemanta ch'ipaj patampi sapa ujpi karqa pachaj granadas, chay tukuymantaqa jisq'on chunka sojtayoj sut'ipi kasharqanku. 24Soldadosta kamachejqa kuraj kaj sacerdote Seraiasta presota jap'erqa, sacerdote masin karqa, chay Sofoniastawan. Chantá Temploj patiompi kinsa soldados punkusta qhawarqanku, chaykunatapis jap'illarqataj. 25Llajtallapiraj kasharqanku, chaykunamanta soldadosta kamachejta, reyta umachajkunamantataj qanchis qharista jap'icherqa. Jap'ichillarqataj, pichus soldadopaj jap'iraj, chay runatapis, jinallataj chay llajta ukhupi sojta chunka runastawan. 26Nabuzaradanqa chay tukuyta Babiloniamanta reypa ñawpaqenman aparqa, Ribla llajtapi chay Hamat suyupi kashajtin. 27Chaypitaj Babiloniamanta reyqa kamacherqa paykunata wañurachinankuta. Ajinatamin Judá aylloqa jallp'anmanta waj nacionman presos apasqa karqa. 28Nabucodonosorqa qanchis watastaña kamachishaspa, Judá ayllumanta kinsa waranqa iskay chunka kinsayoj runasta Babiloniaman apacherqa. 29Chunka pusajniyoj watastaña kamachishaspataj, pusaj pachaj kinsa chunka iskayniyoj runastawan Jerusalenmanta Babiloniaman apacherqa. 30Iskay chunka kinsayoj watastaña Nabucodonosor kamachishajtintaj, Nabuzaradanqa qanchis pachaj tawa chunka phishqayoj runasta Judá ayllumanta kajkunata apacherqa. Chay apasqa runasqa tukuynimpi karqanku tawa waranqa sojta pachajniyoj runas. 31Judamanta rey Joaquín preso apasqa kasqanmanta kinsa chunka qanchisniyoj watasninman, chunka iskayniyoj killasninman iskay chunka phishqayoj kaj p'unchaynimpitaj rey Evil-merodac Babiloniapi kamachiyta qallarerqa. Payqa Judajpa reynin Joaquinman k'acha kayninta rikucherqa, carcelmantataj orqhochimorqa. 32Payqa Joaquinta aswan allimpaj qhawarqa, Babiloniapi paywan kasharqanku, chay waj reyesmanta nisqaqa. 33Ajinamanta Joaquinqa preso kanan p'achata lluch'ukuspa, reywan khuska tukuy kawsaynimpi mikhorqa. 34Chantapis, tukuy kawsaynimpi Joaquinqa wañupunankama Babilonia reymanta mikhunata jap'ej.


text: 1Fariseosmanta uj runa karqa, Nicodemo sutiyoj. Paytaj judíos ukhupi mentasqa karqa. 2Uj ch'isipi payqa Jesusta watukoj jamuspa, nerqa: Yachachej Señor, yachayku Diospa kachamusqan kasqaykita yachachinawaykupaj. Mana pipis atinmanchu, Qan ruwanki, chay jina milagrosta ruwaytaqa, Dios mana paywan kajtenqa, nispa. 3Jesustajrí kutichispa, nerqa: Cheqatapuni niyki: Sichus pipis watejmanta mana nacen chayqa, Diospa reinonta mana rikuyta atinchu, nispa. 4Nicodemotaj Payman nerqa: Imaynatataj nacekunman uj machu runaña kaspari? Ujtawanchu mamampa wijsanman kutiykunman, watejmanta nacekunampaj? nispa. 5Jesús kutichillarqataj: Cheqatapuni niyki: Sichus pipis mana yakumanta, Espiritumantawan nacen chayqa, Diospa reinonman mana yaykuyta atinchu. 6Aychamanta nacejqa aychamin; Espiritumanta nacejrí espiritumin. 7Ama t'ukuychu nisusqaymanta: Watejmanta nacenayki tiyan, nispa. 8Wayraqa maymantachus munasqanmanta wayramun, sonasqantataj uyarinki, manataj yachankichu maymantachus jamusqanta, nillataj maymanchus risqantapis. Chay kikinmin Espiritumanta nacesqa kajqa. 9Chantá Nicodemo taporqa: Imaynataj chay kanmanri? nispa. 10Jesustaj nerqa: Israelpa ujnin yachachejnin kashaspa, manachu chayta yachanki? 11Cheqatapuni niyki: Yachasqaykuta niyku, rikusqaykutataj willayku, qankunatajrí willasqaykuta mana jap'ikunkichejchu. 12Sichus kay pachapi kaj imasmanta willajtiy mana creenkichej chayqa, imaynatataj creewajchej janaj pacha imasmanta willajtiyri? 13Mana pipis janaj pachaman wicharerqachu. Runaj Churillan janaj pachamanta urayk'amorqa. 14Imaynatachus ch'in pampapi Moisesqa katarita warkhuspa, oqharerqa, ajinallatataj Runaj Churintapis oqharenqanku, 15Paypi tukuy creejkuna ama wañunankupaj, manachayqa wiñay kawsayniyoj kanankupaj. 16Diosqa chay jinatapuni kay pachapi kaj chhikata munakusqanrayku, uj k'ata Churinta qorqa. Ajinamanta pillapis Paypi creejqa mana chinkayman renqachu, astawanqa wiñay kawsayniyoj kanqa. 17Diosqa mana kay pacha runasta juchachanampajchu Churinta kachamorqa, manachayqa Paynejta salvasqa kanankupaj. 18Pillapis Paypi creejqa mana juchachasqachu; mana creejrí ñapis juchachasqaña, Diospa k'ata Churimpa sutimpi mana creesqanrayku. 19Kaytaj chay juchachayqa: Kay pachaman k'anchay jamorqa, runastaj laqhata k'anchaymanta nisqaqa astawan munakorqanku, sajra ruwanaspi kawsasqankurayku. 20Sajrata tukuy ruwajqa k'anchayta chejnin, manataj k'anchayman jamunchu, sajra ruwasqasnin ama sut'inchasqa kanankupaj. 21Cheqan kajta ruwayman yachasqa kajtajrí k'anchayman jamun, ruwasqasnimpi Dios paywan kasqan yachakunampaj. 22Chantá Jesusqa yachachisqasninwan Judea cheqaman rerqa. Chaypi paykunawan qhepakorqa, runastataj bautizarqa. 23Juanpis bautizashallarqataj Enonpi, Salim qayllapi, imaraykuchus chaynejpi ashkha yaku karqa. Runastaj payman risharqanku bautizachikunankupaj. 24Chaypacha Juanqa manaraj carcelpi wisq'asqachu karqa. 25Chantá Juanpa yachachisqasnin uj judiowan churanakorqanku llimphuchakuymanta. 26Juanman rispataj, nerqanku: Yachachej Señor, Jordán chimpapi qanwan kasharqa, pimantachus willarqanki, chay runaqa bautizashan, tukuy runastaj Payman rishanku, nispa. 27Juanqa kuticherqa: Mana runaqa imatapis jap'iyta atinchu, manachus Diosmanta qosqa kanman chayqa. 28Qankunaqa allinta yachankichej kay nisqayta: Mana noqachu Cristo kani; ñawpaqenta kachamusqallan kani, nispa. 29Casamientopeqa noviayojqa noviolla; paypa qayllampi kaj kawsaqentaj, novioj parlasqanta uyarispa, paywan khuska kusikun. Ajinamanta kay kusikuyniy kunan junt'akun. 30Payqa astawan, astawan kurajpaj qhawasqa kachun, noqatajrí pisillapajña, nispa. 31Janaj pachamanta Jamojqa tukuypa patampi; kay pachamanta kajtaj kay pacha imasllamanta parlan kay pachamanta kasqanrayku. Janaj pachamanta Jamojrí tukuypa patampi kashan. 32Payqa uyarisqanta, rikusqantataj willan, runastajrí chay willasqanta mana creenkuchu. 33Pillapis yachachisqanta jap'ikojqa willallantaj Diosqa cheqapuni kasqanta, 34imaraykuchus Diospa kachamusqanqa Diospa Simi Nisqanmanta parlan, Diosqa Espiritunta mana mich'akuspa qosqanrayku. 35Dios Tataqa Churinta munakun; chayrayku tukuy imata makinman churarqa. 36Churipi creejqa wiñay kawsayniyoj; Churipi mana creejtajrí kawsaytaqa mana rikonqachu, astawanqa Diospa phiñakuynin paypa patampi kashan.


text: 1Profeta Eliseon profetakuna t'aqamanta hukninta waqyarispa nirqan: –Wakichikuy purinaykipaq. Kay p'uyñuchapi aceiteta aparikuy, hinaspa Galaadpi Ramot llaqtata riy. 2Chayman chayaspataq Nimsiq nieton Josafatpa churin Jehuta maskhanki. Maypichus kashanqa pay chayman haykunki, hinataq paywan kashaqkuna qayllamanta sapaq wasiman pusaspayki, 3p'uyñuchapi apasqayki aceitewan umanta hawinki hinaspa ninki, Señor Diosmi nin: Ñoqan hawiyki Israel rey kanaykipaq, nispa. Chaymantataq punkuta kicharqospayki, usqhaylla pasapunki ama sayaykuspa, nispa. 4Hinan wayna profetaqa Galaadpi Ramot llaqtata rirqan, 5chayman chayaspataq ejército umallikunata huñuykusqata tarirqan. Hinaspa nirqan: –Wiraqocháy, hukta willaykusqayki, nispa. Jehutaq kutichirqan: –¿Mayqenniykupaqmi? nispa. Profetataq nirqan: –Qanpaqmi, wiraqocháy, nispa. 6Chaymi Jehuqa sayarispa wasiman haykurqan. Hinan profetaqa aceitewan umanta hawispa nirqan: –Israelpa Diosnin Señormi nin: Ñoqan hawiyki Israel llaqtaypi rey kanaykipaq. 7Qanmi ch'usaqyachinki wiraqochayki Ahabpa mirayninkunata, ahinapin Jezabelman aynita kutichinki profetaykunatapas wakin kamachiykunatapas wañuchisqanmanta. 8Ahabpa llapa aylluntan ch'usaqyachisaq, hinallataq Israelpi paypa ayllun llapan qharikunatapas tukuchisaq manataq hukllapas qhepanqachu. 9Imaynatachus ruwarqani Nabatpa churin Jeroboampa miraynintapas, Ahiaspa churin Baasaq miraynintapas, ahinallatataqmi Ahabpa aylluntapas ruwasaq. 10Jezreel chakrapitaq alqokuna Jezabelta mikhunqa, manataq pipas p'ampaykunqachu, nispa. Chaykunata nispanmi profetaqa punkuta kicharqokuspa usqhaylla pasakapurqan. 11Jehutaq reypa oficialnin-masinkunawan huñukusqanman kutipurqan, hinan paykunaqa Jehuta tapurqanku: –¿Iman kasqa? ¿Imapaqtaq chay waq'ari waqyasqasunki? nispa. Jehutaq kutichirqan: –Qankunaqa reqsinkichismi chay runata, imatachus rimasqantapas yachankichismi, nispa. 12Paykunataq ichaqa kutichirqanku: –¡Manan imatapas yachaykuchu! ¡Willawayku! nispa. Hinan Jehuqa nirqan: –Ahinatan niwan, Señor Diosmi nin: Ñoqan hawiyki Israelpi rey kanaykipaq, nispa. 13Paykunataq kaq rato capankuta gradas pataman ch'utikuspanku chaki sarunanman mast'arqanku, chaymantataq putututa tocaspa qaparirqanku: ¡Jehuqa reymi! nispa. 14Josafatpa churin Nimsiq nieton Jehuqa Joram contran sayarirqan, Joramqa Galaadpi Ramot llaqtata Siria rey Hazaelpa phawaykunanmantan hark'asharqanku llapan Israel soldadokunapiwan. 15Joramtaqa maqanakuypin Siria soldadokuna k'irisqaku, hinan payqa k'irin hampikuq Jezreelman kutipusqa. Chaymi Jehuqa oficialmasinkunata nirqan: –Cheqaqtapuni munankichis ñoqa rey kanayta chayqa, ama kay llaqtamanta pitapas kachariychischu, mana chayqa Jezreelta rispan willarqamunqa, nispa. 16Hinaspataq payqa maqanakuypaq carretanman seqaspa Jezreelta rirqan, chaypin Joramqa onqosqa kasharqan. Hinallataq Judá rey Ocoziaspas chaypi kasharqan, Joram watukuq risqanrayku. 17Jezreel llaqta torremanta qhawaqtaq rikurqan Jehuta soldadokunantin qayllaykushaqta, chaymi qaparirqan: –¡Soldadokunan hamushan! nispa. Hinan Joramqa kamachirqan: –Huk caballo sillata kachaychis, maqanakuqchu icha sumaqpichu hamushasqanta tapuqta. 18Caballo sillaqa Jehuman tupaq rispataq nirqan: –Reymi kachamuwan maqanakuqchu icha sumaqpichu hamushasqaykita tapuqta, nispa. Jehutaq kutichirqan: –Manan chayqa qanman tupasunkichu. ¡Qhepayta hamuy! nispa. Hinan llaqta qhawaqqa willakurqan: –Tapuq kachasqa runaqa taripanmi chay hamuqkunaman, ichaqa manan kutimunchu, nispa. 19Chaymi reyqa kaq rato huk caballo sillata kachallarqantaq. Hinan paypas taripaspa nillarqantaq: –Reymi kachamuwan maqanakuqchu icha sumaqpichu hamushasqaykita tapuqta, nispa. Jehutaq kutichirqan: –Manan chayqa qanman tupasunkichu. ¡Qhepayta hamuy! nispa. 20Hinan llaqta qhawaqqa willallarqantaq: –Chay tapuq kachasqapas taripanmi chay hamuqkunaman, ichaqa manan kutimunchu. Carreta purichimuqqa Nimsiq nieton Jehú kasqallanmi hamushan, payqa waq'a hinan phawaylla purichin, nispa. 21Chaymi Joramqa kamachirqan: –¡Maqanakuypaq carretayta wakichiychis! nispa. Hinan carretanta wakichirqanku, Israel rey Joramtaq Judá rey Ocoziaspiwan sapanka carretankupikama llaqtamanta lloqsirqanku Jehuwan tupanankupaq. Jezreelmanta Nabotpa chakranpi tupaspankutaq, 22Jehuta rikurqorqan, hinaspa payqa nirqan: –¡Jehú! ¿Maqanakuqchu icha sumaqpichu hamushanki? nispa. Jehutaq kutichirqan: –¿Imaynan sumaqpi hamushayman mamayki Jezabel idolokunata yupaychachishaqtin, layqakuykunatapas ruwashallaqtin? nispa. 23Chaymi Joramqa carretanta kutirichispa ayqekapurqan, Ocoziastataq waqyarqan: –¡Ocozías, q'otukuymi! nispa. 24Jehutaq ichaqa wach'inanwan Joramta wach'irqan, chaymi wasanta haykuspa sonqonta t'urpurqan, hinan carretanpi qonqorpanmanta urmarqan. 25Jehutaq oficialnin Bidcarta kamachirqan: –Carretamanta ayata horqoy, hinaspa Nabotpa chakranman wikch'umuy. Yuyariy iskayninchis taytan Ahabpa qhepanta maqanakuypaq carretakunata purichishaqtinchis, Señor Diospa Ahab contra kay hina nisqanta: 26“Qayna p'unchaymi Nabot-tapas churinkunatapas wañuchisqaykita rikurqani, chaymi ñoqa Señor Diosqa niyki chay ruwasqaykimantaqa muchuchisqaykipunin”, nispa huchachasqanta. Chayrayku payta hap'iy, hinaspa Nabotpa chakranman wikch'umuy, Señor Diospa nisqanman hina, nispa. 27Judá rey Ocoziastaq chaykunata rikuspa Bet-hagán llaqtaman riq ñanninta ayqekapurqan. Jehutaq ichaqa qhepanta phawaspa kamachirqan: –¡Paytapas wañuchillaychistaq! nispa. Ibleam qaylla Gur qhatata carretanpi wichashaqtintaq, sinchitapuni Ocoziasta k'irirqanku, chaywanpas Meguidokamaraqmi ayqekurqan, chaypitaq ichaqa wañupurqan. 28Chay qhepatataq kamachinkuna Jerusalenman huk carretapi apapurqanku, hinaspa Davidpa Llaqtan nisqapi ayllunpa aya p'ampananpi p'ampapurqanku. 29Ocoziasqa Judapi kamachikuyta qallarisqa, Ahabpa churin Joram chunka hukniyoq wata kamachikushaqtinmi. 30Chaymantataq Jehuqa Jezreelta rirqan. Jezabeltaq chayta yachaspa, ñawinta pintakurqan, chukchantapas sumaqchakurqan, hinaspan wasi ventanamanta qhawarqan. 31Llaqta punkuman Jehú chayaqtintaq, Jezabelqa nirqan: –Yaw, wiraqochayki wañuchiq, ¿imaynataq kashanki? Qanpa sutiykiqa Zimrin kanan, nispa. 32Hinan Jehuqa wasi ventana cheqasta qhawarispa waqyakurqan: –¿Pitaq ñoqaq t'aqaypi kashan? nispa. Iskay kinsa oficialkunan wasi ventanamanta Jehuta qhawarirqanku, 33hinan paykunata kamachirqan: –¡Jezabelta wikch'uykamuychis! nispa. Jezabelta pampaman wikch'uykamuqtintaq, caballokuna saruqtin yawarnin perqaman ch'iwkarqan wakin caballokunaq chakinmanwan. 34Chaymantataq Jehuqa mikhuq ukyaq rirqan. Chay qhepatataq payqa kamachirqan: –Chay ñakasqa warmita qhawamuychis, hinaspa p'ampamuychis, imaynaña karqan chaypas payqa reypa ususinmi, nispa. 35P'ampaq riqkunataq ichaqa tarirqanku uma tullunta, chakinkunata, maki qochallantawan. 36Hinan paykunaqa kutimurqanku Jehuman willaq, chaymi Jehuqa nirqan: –Tisbe llaqtayoq Elías kamachinwanmi Señor Diosqa kaykunamanta willachirqanña. Jezabelpa aychantaqa alqokunan mikhunqa Jezreel chakra-chakrapi. 37Ayanpas wanu hina wisñisqan kanqa Jezreel chakra-chakrapi, manataqmi pipas ayantaqa ninqachu: Kayqa Jezabelmi, nispaqa.


text:
3Saynata kawsanankupaqyá qan kikiyki chay hermananchiskunata yanapaykuy, imatapas arreglaspa, allinpi kawsanankupaq. Chaytaqa valekamuyki, Diosmanta allin willakuykunapi llank'aqmasiy kaqtiykin. Saynallataqmi chay warmikunapas, wawqenchis Clementepiwan kushka, hinallataq Diosta noqa hina serviqkunapiwan ima, anchata yanapawaranku, Diosmanta allin willakuykunata willakunaypaq. Ichaqa chay llapallan yanapawaqniykunapa sutinkunaqa Diospa libronpin hanaq pachapi ña escribisqaña kashan.
FREE!
One App.
1154 Languages.


text: 1¿Imaraykutaq suyukunaqa awqa sayarinku? ¿Imaraykutaq llaqtakunaqa yanqapaq yuyaychanakunku? 2Señor Dios contran, hawisqan rey contran kay pacha reykunaqa sayarinku, kamachikuqkunan huk-nisqalla rimanakunku. 3Paykunan qaparinku: ¡Watawasqanchiskunata p'itirqarisun! ¡Watunkunata paskarqarisun! nispa. 4Hanaq pachapi kamachikuqqa asikunmi, Señor Diosqa paykunata asipayanmi. 5K'arakta phiñakuspan paykunata mancharichin, sinchi phiñasqan paykunata nin: 6–Ch'uya orqoy Sionpin reyniyta churaniña, nispa. 7Ñoqan Señor Diospa kamachikusqan simita willasaq: Señor Diosmi niwanña: Qanmi churiy kanki, kay p'unchaymi ñoqa churiyayki. 8Mañakullaway, suyukunatan qosqayki herenciayki kananpaq, lliw teqsimuyuntintan qosqayki kaqniyki kananpaq. 9Fierro tawnaykiwanmi suyukunata waqtanki, k'arpa mankata hinan paykunata p'akinki, nispa. 10Kay pacha reykuna, kayta uyariychis, kay pacha kamachikuqkuna, anyaykusqata hap'ikuychis. 11Manchakuywan Señor Diosta yupaychaychis, khatatataspa ñawpaqenman k'umuykuychis. 12Churita yupaychaychis, usqhayllatan k'arakta phiñakunman, paqtan phiñakuspa qonqaylla wañuchisunkichisman. ¡Kusisamiyoqmi llapa payman k'askaykukuqkunaqa!


text: 1Chaura cananga Jesucristopa runanman muyushacuna manam pisi nä “Nina wayiman aywachun” nishachu capäcunga. 2Nä Jesucristopa runanman muyurushaga, chay ali cawachimagninchi Santu Espiritum munayninwan jorgayämanchi chay juchäcuyaglata cawachimagninchi Moisés isquirbinganpita, chaynuypa Diospita mana raquicashala cananchipag. 3Diospa mandashanta Moisés isquirbingancunaga manam yanapämanchichu chay juchäcuypita yargoyta. Manatan chay isquirbishacuna cäsucuytas atiparanchichu jucha ruraylata yachracasha car. Chaymi Diosga cachramusha Dios-mayinta noganchinuysi runata noganchi juchasapacunapa trucanchi wanunanpag, chaynuypa mana juchaynag cananchipag. 4Chaynuy rurara, Moisés isquirbingancunata cäsucuyta atipänanchipagmi. Cananga manam nä cawanchi chay juchäcuyla yachracasha cuerpunchi munangannuychu, antis Santu Espíritu munangannuymi. 5Pi maysi juchäcuyälar cawayta yachracashaga chaynuy juchäcuyälarmi cawan. Nätan Santu Espíritu munangannuyla cawagga Santu Espíritu munangannuylam cawan imaysi. 6Chay juchäcuyälar cawag runaga aywayan cunchuymanmi, nätan Santu Espíritu munanganta ruragga aywayan imaycamas cushisha cawaymanmi. 7Nätan pisi chay juchäcuyälar cawag runaga Diostam chregnipan. Paycunaga manam munansi ni atipapäcunsi Dios ningancuna cäsucuytaga. 8Chaura pi maysi juchäcuyar cawagga, manam imaysi Dios munangannuyga cawayta atipapäcunchu. 9Nätan gamcunaga nä manam cawapäcunqui chay ima-aygatas juchäcurcayarchu, antis Santu Espíritu munangannuymi, nä gamcunawan Diospa Espiritun captin. Pi maysi Cristo cachramungan Santu Espíritu munangannuy mana cawagga manam Cristopachu. 10Nätan Cristowan nä razonpa cawapäcuptiquiga almaycunaga cawanga Tayta Dioswanmi nä juchaycunata perdonasha capäcushuptiqui, chay juchala rurag cuerpuycuna wanunan cayaptinsi. 11Musyanganchinuysi Jesustaga wanushapita cawacächimusha Santu Espiritum. Chay Espiritum gamcunawan cayan. Paymi gamcunatas wanupäcuptiqui cawacächipäcamushunqui. 12Jesusman yupachicug-mayïcuna, Diosga munayan ali cawanatam manam juchäcuyälar cawanatachu. 13Chaura gamcuna munapäcungaynuyla cawarga nina wayichrümi cunchupäcunqui, nätan Santu Espíritu munangannuy cawapäcurga Dioswanmi cawapäcunqui pay munangannuy rurag capäcur. 14Chaura pi maysi Santu Espíritu munangannuy cawagcunaga capäcun Diospa castanmi. 15Chaura gamcunamanga manam aywamusha manchariyaglata cawachicug Espirituchu, antis Diospa castanman muyuchicug Espiritum. Paymi noganchita cananga yanapayämanchi Diosta “Taytalä” ninanchipag. 16Nätan chay Santu Espiritum musyachimanchi nä Diospa castan canganchita. 17Chaura nä castan cayashaga, noganchipag, jinaman Cristopag ningancunataga lapantam ruranga. Chauraga paynuy noganchis razonpa cunchurga, paynuymi noganchis alisca alipa ricashas cashun. 18Nätan nogapa tantiaynïpitaga canan ima-aygatas nacatacuyanganchicuna manam nacaychu, Jesuswan jana pachachru alisca cushisha cawananchita tincuyächishaga. 19Dios lapan ima-ayga camangancunas noganchinuymi alisca munarcayan Dios juc junagchru “Castäcunam carcayanqui” nimänanchita. 20Nätan lapan ima-aygas Dios camangancunaga nämi cunchurcayan, manam quiquincuna munapäcurchu, antis runacuna juchäcuyar capäcuptinmi. Chaynuy cunchurcayarsi chay junagtaga shuyacurcayanmi. 21Nätan chay ima-aygata cunchurcayagcunas Diospa runancunawan parëjum alisca aliman muyupäcunga. 22Noganchiga musyayanchim, juc warmi gueshyacunanpag alisca cunchunganta. Chaynuymi Dios ima-ayga camangancunas canancama, alisca cunchurcayan. 23Nätan manam Dios camangancunalachu cunchupäcunsi, antis noganchis cunchuyanchim nä Santu Espíritu noganchiwan cayaptinsi, jinaman “Diospa castan” nisha cayarsi, chaymi shuyarayanchi wanurursi cawacämunanchita. 24Noganchitaga Dios salvarayämanchi wanushapita cawacächimänanchipagmi, nätan pay mana salvamasha cashaga manachr chay cawacämunanchita shuyarachwanchu. 25Nätan cananga pi cawacämugta mana ricarayarsi, chaynuylam shuyacuyanchi wanurur cawacämunanchita. 26Santu Espiritusi chaynuytan yanapayämanchi mana ali rurayta atipayashas. Noganchiga Diosta manam shumag rimapayta yachranchichu. Chaymi Santu Espirituga Diosta tantiayächin ima niyta munanganchitas. Nätan chay tantiayächingantaga manam runacunapa rimayninchru rimayta atipanchichu. 27Nätan ima niyta munanganchitas musyag Diosga tantiayanmi Santu Espíritu ima niyta munangantas. Payga manacun Dios munangannuymi chay runancunapag. 28Jinaman musyayanchim Diosta cuyagcunata pay ima-aygachrüsi yanapayanganta. Nätan payga chaynuy yanapayan acrangan runancunatam. 29Chaura lapan ima-aygatas musyag Diosga, chay runacuna payman yupachicurcänanta musyaram. Chaymi paycunata acrarura Dios-mayin Jesusnuy capäcunanpag, jinamanmi nirura Jesusta paycunapa mandagnin cananpag. 30Nätan Diosga chay unaypita acrangancunatam gayarura runan cananpag. Jinarcurmi paycunataga “Nä mana juchaynagmi cayanqui” nirura. Nätan chay ningancunataga alisca alinninpagmi ricarura. 31Chaura cushicurcänaypag cayta niyärishay: Noganchita Dios chaynuy alipag ricayämashaga manam pisi ima lutan ruramayninchitas atipämäshunchu. 32Chaypagmi Tayta Diosga quiquinpa-mayintas mana cuyaparachu, antis payga cachramura juchanchicunapita wanunanpagmi. Chaymi Dios-mayin Jesucristoga ima-aygachrüsi yanapayämanchi Dioswan ali cawananchipag. 33Chaura ¿pirag “Juchäcusham” ninga Dios acrangan runacunata? Noganchitaga Diosmi “Mana juchaynagmi carcayanqui” nä nirayämanchi. 34Chaura ¿pirag noganchipag “Cunchuchisha cachun” ninga? Cristom noganchipa trucanchi wanurayan, jinamanmi cawacarayämun. Nätan payga Diospa derëcha lädunchru carmi japalan mandag cayan, jinaman noganchipitas manacuyan. 35Chaymi Cristo cuyayämarninchiga mana dëjamäshunchu. Chaynuylam payga cuyayämanchi imata cunchuyashas, laquisha cashas, wanuchimänanchipag ashiyämashas, micuypita cayashas, jacupita nacayashas, pi lutan rurayta munayämashas, espädawan wanuyächimashas. 36Chaynuy cunchunanchipitaga isquirbishachrüsi cay niyanmi: “Tayta Dios gampa janaymi imay aygaysi wanuchiylata munarcayäman. Nätan pishtacunaman uyshata aywachignuymi wanuylaman aywarcayächiman” niyanmi. 37Chaura chaynuy Cristo cuyamasham ima-aygachrüsi yaliyar yargoyanchi. 38Chaura Munayniyogninchi Jesucristopa Dios cuyayämarninchiga manam dëjamäshunchu, ni wanuyächimashas, ni cawayashas, jinaman lutan angelcuna, u reypa churincuna, u munayniyog runa lutan rurachiyta munayämashas. Nätan canan ima-ayga cayagsi u chayrag aywamugpag cayagsi, 39ni altuchru cayagsi ni pampa ruyichru cayagsi, ni ima-ayga Dios camangancunas. Manam Diosta raquingachu noganchipita, Diosga aliscam cuyamanchi. Chaymi Munayniyogninchi Jesucristota cachramura noganchipa trucanchi wanunanpag.


text: 1Juc warda muyunćhümi Jesus yaćhapacünincunawan pasayalcäla trïgu-trïgup manyanpa. Chay yaćhapacünincunañatacmi micanäśha cayalcal pallalcälila micalcälinanpä. 2Chayta fariseocunaca licälulmi Jesusta nila: “¡Jay! Wic-ari yaćhapacüniquicuna warda muyuncäćhülä tiquilcuśhanwan jalutacuyalcan camachicuyta” nil. 3Niptinmi: “¿Manachun lïgipäculanqui David micanäśha cayal puliwshï-masincunawan imacta lulapäcuśhantapis? 4¿Manachun David, chay Diosta alawana carpanman yaycaycälil Diosllapä laquïsha tantäta micälälila masqui paycunapä mana cunsintiycuśha captinpis? Chay sasirdüticunallapä captinpis manamari jamuyäśhachu capäcula. 5Chaynütac ¿manachun camachicuycäćhu lïgipäculanqui sasirdüticunacá warda muyuncunaćhüpis Diospa chuya wasinćhu lulatityapäcuśhanta? Jinayalcaptinpis manatacmá jamuyäśhachu. 6Rasunpa Diospa chuya wasinpïpis masninlämi cayćhu cäca cayan. 7Ñatac Diospa shiminćhu: ‘Śhun'üta suwaycälimänayquipä uycamäśhayquinu'a, cuyacuyniyu capäcunayquitam muná’ nishancäta sumäta tantiayalcal'a, cay mana juchayücunäta manaćh jamuyalcanquimanchu. 8Canan tantiapäcuy-ari: ya'a Rasun Nunap maquilläćhümi cay warda muyuncäpis cayan” nila. 9Chaypïta Jesus pasalmi juntunaculcänan wasiman yaycula. 10Chayćhümi mana cuyulï chaquïsha maquiyu nuna cayäñä. Chay fariseocunäñatacmi Jesusta achäqui ashiyninwan: “Má, ¿warda muyunćhülä sänachichwanchun?” nila. 11Niptinmi: “¿Mayanllayquitan uwishniqui juc ućhcuman śhaticacüluptin, warda muyunćhüpis mana julaycälinquimanchu? 12¿Chaychun nunaca mana ćhaniyu cayanman uwishcäpïpis ampá? Chaymari masqui warda muyuncäćhüpis camachicuyca allincäta lulaycachimanchic” nila. 13Nilculmi chay maquin chaquïsha nunäta: “Chacchapacuy” nila. Chaynu chacchapacuptinmi jucca maquinnuy tuqui sänu licalïla. 14Jinaptinmi chay fariseocuna yalälälimul, Jesusta imanuypa wañuchipäcunanpäpis lluy limanacuyta allaycapäcula. 15Chayta Jesus tantiälulmi juc-läduman licula. Chayćhu achca nunacuna atipäcuptinmi llapa ishyäcunactapis sänalcachil: 16“Ya'apïta amam äśhacüśha mismilcachinquichu” nila. 17Caynüpam Diospa willacünin Isaias unay isquirbishanca lulacacüla. 18Chayćhümi niyan: “Paymi sirbïnïpa aclacuśhäca cayan. Pay śhun'üćhu caycuśhanpïmi cushisha cayá. Ispiritú callpanchaycun'a jinantin pachäćhu allincäta tincüninman licaycunanpämi. 19Manam äśhaycaćhayan'achu, nïtac apalcaćhayan'achu. Manatacmi shimintapis cällicunallaćhu uyalipäcun'achu. 20Ñatac paquilpuyä cäñanuy cäcätapis tuquipmi licaycun. Wañulpuyä michïrunu cäcätapis manam wañulpächinchu. Caynu caycun'a allinca camalaycunanpä unanchaycuśhäman ćhänancamam. 21Chayćha jinantin pachäćhu nunacunaca payman chalapacullal alcayalcan'a” nil. 22Chaymi chay üra mana limä apla Satanaśhpa gänäśha nunacta Jesusman puśhapäcula. Jinaptinmi Jesus tuqui limä uyalï nunaman sänächin. 23Chaymi chayćhu cäcunaca licapayllaman camäśha ninaculcäla: “¿Caychućh rasunpa canman Davidpa caśhtanpi, Dios caćhamuśhancá?” nil. 24Cay nishancunacta fariseocunaca uyalïlulmari śhun'ullanćhu: “¡Caytá achatucunap quiquin puydï Beelzebüpa munayninwanmá aluyan!” nipäcula. 25Caynu pinsaśhanta Jesus yaćhalmi nila: “¿Imanuypatá chaynu cälunman? Juc nasyunćhu quiquin-pula pilyapäcul'a lluyćha chincachinacunman. Chaynütacćha juc wasillaćhu pilyapäculpis pampaman muyuchinacunman. 26Chaynümari Satanaśhpis quiquin-pula cuntra cayal'a laquinacüśha cayan. Chaynu captin'a ¿imanuypatá mandacuynin tacyaycunman? 27Ñatac ya'a, Satanaśhpa pudirninwan lulapti'a amcunap atïniquicuná ¿pip pudirninwantan-nila satanaśhcunap gänäśhacta caćhaycachipäcun? Chay luläcuna-ari, má, niycälishunqui. 28Canan Diospa Ispiritunwan achatucunacta caćhaycachiptïmi ichá, tantiapäcunayqui quiquin Diospa gubirnun ćhämuśhuśhayquita. 29“Má, sumä armädu nunacta manalä ćhänaycul'a manamá imantapis waycäluchwanchu. Chaynaycul-lämi ichá apacuchwan. 30“Chayurá mana lulawshimal'a, lulaynïta chincayächinquim. Ya'ap faburní mana śhalcul'a, cunträmi cayanqui. 31Tuquicta uyalipämay: Tayta Diosmi pampachanman llapa nunap ima jucha lulaśhantapis ima limaywan jalutacuśhantapis. Ñatac Diospa lulaynincunacta ‘Satanaśhpam chay'a’ nil Chuya Ispiritucta jalutacücätam ichá nï imaypis pampachan'achu. 32Aw-ari, masqui Rasun Nunap Chulincäta jalutacamaptiquipis Tayta Dios pampachaycuśhunquimanmi. Chuya Ispiritucta chaynu jalutacuptiquim ichá cay cawsaycäćhüpis nï juc cawsaycäćhüpis pampachaycuśhunquimanñachu. 33“Ñatac lantacunäta wayuyninpam lisinchic: Allin lantäpá allinmi wayuyninpis, mana allin lantäpá mana allintacmi wayuyninpis. 34¡Pasaypi culibraypa milaynincuna! Śhun'uyquićhu mana allincälla winalayaptin ¿imanuypatá allincälä yalämunman? Shiminchic liman śhun'unchicćhu imapis cäcätam. 35Allin nunäpá śhun'unćhu sumä cuyay ćhaniyu ćhulacuśhancäpïmi shiminpapis yalamun. Chaynütac mana allin nunäpapis sumä ćhaniyüpa mana allincunallacta ćhulaycuśhancäpïmi shiminpapis yalamun. 36Uyalipämay: Cäraycunan muyuncäćhu'a shimiqui chalaśhan ima limaśhayquitapis niycunayquim can'a. 37Chaymi quiquiquicunap limaśhayquimannuy allinpa licaycuśhapis ütac cäraycuśhapis capäcunqui” nila. 38Ñatac chayćhu waquinnin fariseocunawan, camachicuyta yaćhachicücunämi Jesusta nila: “Yaćhachicü, má, ima siñalllactapis licaycälichipämay” nil. 39Niptinmi: “Cay Diosta ipanchä pasaypi cullu linlicuna, ¿imallactapis licaycuypïchun wañupacuyalcanquiman? Canan'á Diospa willacünin Jonaspa siñal pasaśhallantam licaycälinqui. 40Paymi sumä jatun challwap patanćhu winalälä quimsa muyun quimsa tuta; chaynümi ya'a Rasun Nunap Chulincäpis quimsa muyun, quimsa tuta allpäpa śhun'unćhu caśhä. 41Má, Ninive nunacunäta Jonas willaptinmi juchancunacta wanaculcul Diosman cutipämula. Chaymi canan amcunaćhu Jonaspïpis sumä munayniyücätalä ipanchapäcuśhayquipi mućhuycachinan muyuncäćhu Ninivecunaca śhalcatityamun'a cäraycälishunayquipä. 42“Chaynütacmi unay Sheba malcanpa mandä walmipis ‘Puydï Salomonpa yaćhayninta maynümi uyaliycuyta muná’ nil calu-calupïlä śhamula. Chaymi canan amcunaćhu Salomonpïpis mas puydïcätalä mana uyaliculcäśhayquipi mućhuycachinan muyuncäćhu chay walmipis śhalcamun'a cäraycälishunayquipä. 43“Amcunacta Satanaśhpa gänaśha cayäcätanümi pasaśhunqui. Chay achatümari juc nunacta caćhaycul pulimun chunyä lanla-lanla ulucunäćhu, jamananpäpis ashishtin. 44Chaynu mana talilmi ‘Jamá, cutiycuśhä punta yaćhaśhäcäman’ nil caśhan cutimun. Chaynu cutilmi chay nunäta talin tuqui allichäśha jäcuyä wasi-yupaytapis. 45Chayćhümi cutiycun pasaypi anćhish masannincunacta inquitacuycul. Chaynu cutiycul yaćhapäcuptinmi, chay nunaca puntapïpis piyurlä cawsaynin” nila. 46Chaynu Jesus limayaptinmi mamanwan śhullcancuna ćhälälimul waśhallaćhu alcayalcäla limaycapäcunanpä. 47Chayćhümi jucnin: “Mamayquiwan śhullcayquicunam ashiyalcäśhunqui” nin. 48Niptinmi: “¿Mayantan ya'ap mamá? ¿Pïcunatan ya'ap śhullcäcuna?” nila. 49Nilculmi yaćhapacünincunacta maquinwan unanchaycul nila: “Paycunam mamá. Paycunatacmi śhullcäcunapis. 50Mayanpis janay pachäćhu Taytäpa munaśhanta luläcunämá, mamá, śhullcá, panïcunäpis” nil.


text: 1Bezaleelqa ruwallarqantaqmi arcatapas acacia kurkumanta, wask'anmi huk metro chunka centimetroyoq karqan, anchonmi soqta chunka phisqayoq centímetro, sayaynintaq soqta chunka phisqayoq centímetro. 2Ukhuntawan hawantawanmi ch'uya qori llaphllawan qatarqan, ch'uya qoriwanmi chay patata muyuriqta ribeterqan. 3Ruwallarqantaqmi chaypaq qori tawa argollata tawantin chakinpaq, iskay argollata huknin qhatapaq iskay argollatataq hukkaqnin qhatapaq. 4Ruwallarqantaqmi acacia kurkumanta suskhuq k'aspikunata, chaykunatan qori llaphllawan k'uyurqan. 5Hinaspan arca qhatapi kaq argollakunanta chay suskhuq k'aspikunata suskhuchirqan, arcata wantunapaq. 6Ruwallarqantaqmi ch'uya qori kirpanatapas hucha pampachana cheqas kananpaq, wask'anmi huk metro chunka centímetro, anchontaq soqta chunka phisqayoq centímetro karqan. 7Ruwallarqantaqmi qorimanta iskay querubinkunatapas, kirpanaq iskaynin puntanpin takasqata ruwarqan. 8Huknin puntapi huk querubinta, hukkaqnin puntapitaq hukkaq querubinta, kirpanatawan kuskallataña iskaynin puntapi querubinkunata ruwarqan. 9Querubinkunaqa chimpapurantin qhawanakushaqmi karqan, hucha pampachana cheqastataq qhawasharqanku, raphrankunataq chay cheqas pataman mast'arikurqan llanthuykunanpaq. 10Hinallataqmi acacia kurkumanta huk mesata ruwarqan, wask'anmi huk metro karqan, anchontaq kuskan metro, sayaynintaq qanchis chunka centímetro. 11Ch'uya qori llaphllawanmi chayta mast'arqan, qoriwanmi muyuriqta ribeterqan. 12Hinallataqmi chaypa puntanta qanchis centímetro anchoyoqta kanchacharqan, chaytataq qori ribetewan muyuchirqan. 13Ruwallarqantaqmi unuyachisqa qorimanta tawa argollatapas, hinaspan chaykunata churarqan tawantin esquina chakiman. 14Argollakunaqa puntawan kuskan karqan, mesa wantuna k'aspikuna chayninta suskhunanpaq. 15Mesa wantuna k'aspikunataqa acacia kurkumantan ruwarqan, hinaspan qori llaphllawan chaykunata k'uyurqan. 16Ch'uya qorillamantataqmi mesa patapi kananpaq ruwarqan qhata p'ukukunata, pocillokunata, hich'ana ofrendapaq vasokunata, p'uktu p'ukukunatawan. 17Ruwallarqantaqmi takasqa ch'uya qori candelerotapas. Tiyananpas, k'aspinpas, t'ikankunapas, mukmunkunapas, phanchisqankunapas kikillanmantan karqan. 18Soqta k'allman ladonkunapi karqan: Kinsa k'allma huknin ladopi, kinsa k'allmataq hukkaq ladopi. 19Candelero k'aspimanta p'alqariq soqtantin k'allman almendro t'ika hina kinsa t'ikayoqkama karqan, mukmuntin phanchisqantin. 20Candeleroq chawpin k'aspipas almendro t'ika hina tawa t'ikayoqmi karqan, mukmukunantin phanchisqakunantin. 21Sapa iskay k'allman, chawpi k'aspipas huk mukmu patapi tiyarqan. 22Mukmunkunapas k'allmankunapas kikillanmantan chawpi k'aspipi karqan, llapallanmi ch'uya qorimanta takasqa kikillanmanta karqan. 23Ruwallarqantaqmi ch'uya qorimanta qanchis lamparachakunatapas, pábilo allichanankunatapas, uspha p'ukuchankunatapas. 24Kinsa chunka kinsayoq kilo ch'uya qorimantan ruwarqan candelerota tukuy imaymanantinta. 25Hinallataqmi acacia kurkumanta incienso ruphachina altartapas ruwarqan. Wask'anpas anchonpas kuskan metrokaman karqan, sayaynintaq huk metro. Esquina waqrankunaqa kikillanmantan karqan. 26Hinamantataq patantapas, muyuriq qhatantapas waqrankunatapas ch'uya qoriwan qatarqan, muyuriq patantataq qoriwan ribeterqan. 27Churallarqantaqmi iskay qori argollatapas ribeteq uranpi, huknin qhataman iskayta, hukkaqnin qhatamanpas iskayta, wantunapaq k'aspikunata chaykunanta suskhuchinapaq. 28Suskhuq k'aspikunataqa acacia kurkumantan ruwarqan, hinaspan qoriwan k'uyurqan. 29Ruwallarqantaqmi hawina ch'uya aceitetapas, q'apashaq ch'uya inciensotapas, sumaq q'apaqkunata ruwaqpa ruwasqanta hina.


text: 1Chaura Pentecostés junaj Jesústa wiyacuj irmänucuna juc pachallaçhu juturpaycaran. 2Illajpita shucucuy wayra japaraycaj-jina janaj pachapita çhayamuran. Llapan wiyaran. 3Ratataycaj nina-jina raçhicar-raçhicar llapan juturajcunaman aypucaran. 4Espíritu Santu charicurcuptin, juclä marcacunapa rimaynintana llapanpis rimaran. Espíritu Santu rimachishanman-tupulla rimaran. 5Chay wichan Tayta Diosninchita manchapacuj Israel runacuna chay-tucuy marcapita sharcamur, Jerusalén marcaçhu juturpaycaran. 6Shucucuy wayra japaraycajta-jina wiyarga, llapan runa shuntacaran. Çhayaptin, irmänucuna juclä marcacunapa rimaynincunata rimarcaycaran. Chaura runacuna yarpaçhacuran: Imaniraj rimayninchita riman, ¿au? nir. 7Mancharishpan quiquin-pura parlanacäriran: Cay runacuna, ¿manachu Galilea marcallapita? 8Juc marcallapita caycar, ¿imanirtaj marcanchi rimashanta riman? 9Cayçhu juturpaycanchi Partia marcapita, Media marcapita, Elam marcapita, Mesopotamia marcapita, Judea marcapita, Capadocia marcapita, Ponto marcapita, Asia marcapita, 10Frigia marcapita, Panfilia marcapita, Egipto marcapita, Cirene marca washlänin Libia quinranpita, Roma marcapita. Waquinninchina yurishanchipita-pacha Israel runa canchi. Waquinninchim ichanga jäpa runa caycar, Israel runaman ticrashcanchi. 11Waquinninchi Arabia marca quinranpita, Creta marca quinranpita shamushcanchi. Chay-tucuy marcaçhu yurish caycarpis, quiquinchipa shiminchiçhu wiyaycanchi munayniyuj Tayta Diosninchi imatapis rurashancunata. 12Chaymi tantiyacuyta mana camäpacur, quiquin-pura tapunacärisha: ¿Imaraj, au? nir. 13Waquin runacunam ichanga ashllir niran: Chaycuna maçhacäcusha. Ima rimashantapis mana musyanchu nir. 14Chaura Pedro çhunca jucwan caçha-masincunawan juturpaycashançhu jatarcur, niran: Jerusalén runacuna, Israel-masicuna, jäpa runacunapis, sumaj wiyacäriy. 15Llutanta yarpaycanqui. Mana maçhashchu carcaycä. Chayraj runacunapis aruj yaycusha. Çhajçha intipis mana çhayamunrächu. ¿Imanuypataj maçhash carcaycäman? 16Manchäga unay willacuj Joel rimashan çharcuycan. 17Tayta Diosninchi rimachiptin, Joel niran: Tayta Diosninchi nin: Cay pacha mana ushyacaptillan, Espíritu Santuwan llapan runata charicurcushaj. Wamrayquicuna warmi ullgupis shimïta willapäcunga. Jipashcunatapis, müsucunatapis ricapacachishaj shungü munashäta rurananpaj. Auquincunatapis suyñuyninçhu musyachishaj shungü munashanta. 18Chay wichan Espíritu Santuta caçhamushaj wiyacamajcunaman. Chaymi paycuna warmi ullgupis shimïta willapäcungapaj. 19Cay pacha mana ushyacaptillanraj, janaj pachaçhüpis mana imaypis ricashancunata ricachishaj. Cay pachaçhüpis mana ricashancunata ricanga. Ricangapaj yawarta, ninata, jushtayta. 20Inti wañucäcunga. Quilla wañucäcur yawarman ticracuringa. Chaypitaraj Tayta Diosninchi munashanta camacächinga. Chay junaj sumaj manchariypaj canga. 21Pipis: Taytallau Tayta, washaycallämay nir mañacuptin, llapanta Tayta Diosninchi jishpichinga. 22Israel marca-masicuna, wiyamay. Nazaret marca Jesústa quiquin Tayta Diosninchi acracusha. Pï cashantapis tantiyachimashcanchi. Tayta Diosninchi caçhamushanta tantiyacunanchipaj ricay ñawinchiçhu tucuyta Jesús rurasha. Tayta Diosninchi camacächiyninpa runacunata micuchisha. Jishyaçhucunatapis allchacächisha. Wañushcunatapis cawarachisha. Supaycunatapis jargusha. Wayratapis çhawachisha. 23Ichanga Tayta Diosninchi camacächiptin, rusçhu wañuchinanpaj juyu runacunapa maquinman Jesústa çhurashcanqui. 24Wañuchish caycaptinsi, Tayta Diosninchi cawarachisha. Chacaj pachaçhu ushyacänan mana camacaranchu. 25Chaymi unay mandaj Davidpis Jesúspaj yarpar isquirbiran: Imay-imaypis ricay ñawïçhu Washämajnï dirïcha-caj lädunçhu caycan. Yanagämaptin, imatapis mana manchacüchu. 26Manchäga jatunpa cushicü. Cushicuyllawan Tayta Diosninchita alliman çhurä. Wañucush carpis, jamllaman imaypis yupachicushaj. 27Wañushllata chacaj pachaçhu mana jaguiycamanquipächu. Acramashayqui mincayniqui caycaptï, ayä ismunantapis mana camacächinquipächu. 28Alli cawayta tarichimashcanqui. Ricay ñawiquiçhu juyar, cushi-cushilla cawashaj. 29Marca-masicuna, sumaj tantiyacunquiman. Mandaj David unayna wañucusha. Pamparaycan. Pamparashantapis canancaman ricsinchi. 30Payga Tayta Diosninchipa willacujnin caran. Willacujnin captin, quiquin Tayta Diosninchi musyachicuran: Juc willcayqui Israel marcapa mandajnin cangapaj nir. 31Mandaj David musyachicuran Washäcujta wañushllata chacaj pachaçhu mana jaguinanta, pamparashallançhu mana ushyacänanta, ayanpis mana ismunanta. 32Musyachicushannuylla Washäcuj Jesústa Tayta Diosninchi cawarachimusha. Cawarishtana llapanï ricashcä. 33Janaj pachaman shuntacusha. Alliman çhurar, mandäshinanpaj jamarashanman jamachisha. Quiquin Jesúspis Tayta Diosninchi camacächiptin Espíritu Santupa maquinçhu car, camacächisha nuwacunatapis Espíritu Santu charimänanpaj. Aunishan-jina llapanïta charicarcamashanta musyanquina. Ñawiquiwan ricarcaycanqui. Rinriquiwan wiyarcaycanqui. 34Sumaj tantiyacuy. Mandaj David mana janaj pachaman aywashachu. Chaypis quiquin isquirbiran: Tayta Diosninchi Washäcujnïta nisha: Mandäshimänayquipaj lädüçhu jamacuy 35cunçharyuyquicunata pampaman çhuranäcaman. Nishayqui-nishayqui munashayquita rurachinquipaj. 36Israel-masïcuna, sumaj tantiyacuy. Rusçhu wañuchishayqui Jesústa cawarcachir, Tayta Diosninchi çhurasha Washäcujninchi cananpaj. Payga Taytanchi caycar, maquinçhu purichimanchi. 37Chaura llapan runa juyupa llaquicur, Pedrutawan waquin caçhacunata tapuran: Marca-masicuna, cananga, ¿imatataj ruräman? nir. 38Pedruna llapanta piñapar, niran: Llapan jucha aparicuypita wanacäriy. Washäcuj Jesúspa shiminta çhasquicur, ushyacäriy. Chaura Tayta Diosninchi juchayquita jungaycur mana yarparanganachu. Pay camacächiptin, Espíritu Santupis maquinçhu purichishunquipaj. 39Espíritu Santu mana nuwacunallatachu maquinçhu purichiman. Manchäga Tayta Diosninchi aunisha llapaniquipis Espíritu Santupa maquinçhu purinayquipaj. Payga maquinçhu purichishunquipaj jamcunatapis, wamrayquicunatapis, Israel runa captiquisi, jäpa runa captiquisi. Pï-maytapis acracushancunata maquinçhu purichinga. 40Tucuy-jinanpa llapan runata Pedro piñaparan: Waquin runa juchata aparicullar cawaptinpis, ama juchata aparicuychu. Manchäga ñacaypita jishpicäriy nir. 41Pedro willapashanta çhasquicujcuna quimsa waranga-ima (3,000) caycaran. Chay junajlla ushyacuran. Ushyacur niran: Ima allish Tayta Diosninchi Washäcuj Jesúswan jishpichimanchi nir. 42Paycuna Jesúspa caçhancuna willapashanta wiyacuj. Juc shungulla cawaj. Tantata paquipanacur mallichinacärij. Tayta Diosninchita mañacärij. 43Jesúspa caçhancuna Tayta Diosninchi camacächishanta ruraptin, pipis tantiyayta mana atiparanchu. Chaymi llapan runa Tayta Diosninchita manchapacuran. 44Jesústa wiyacuj irmänucuna juc shungulla cawaj. Imancunatapis raquipänacuj. 45Çhacrancunatapis, imancunatapis ranticuycur, pishipacushanman-tupulla tarichij. 46Waran-waran Tayta Diosninchipa wasinçhu jutucaj. Wasincunaçhüpis shuntacaycur-shuntacaycur cushi-cushilla micupacärij. Juc shungulla cawaj. 47Tayta Diosninchita alliman çhuraj. Chaymi llapan runa alli ñawinpa ricaran. Chaynuypa waranmaylla Jesúspa shiminta çhasquicuran. Sumaj achcajyaran.


text: 1Elimmantataq llapan Israel llaqta puririrqan, hinaspan Elimwan Sinaiwan tupay Sin ch'inneqman chayarqanku. Paykunaqa Egipto suyumanta lloqsimpusqanku qhepatan iskaykaq killaq chunka phisqayoq p'unchayninpi chayarqanku. 2Chay ch'inneqpin llaqtallantin Moisés contra Aarón contra chhuchupakuspanku 3nirqanku: –Allinchá kanman karqan Egipto suyupi Señor Diosqa wañuchiwasunman karqan chayqa, chaypin aychatapas mikhunatapas saksanaykukama mikhurqayku, qankunataq ichaqa kay ch'inneqman pusamuwankiku llapallaykuta yarqaypi wañuchiwanaykikupaq, nispa. 4Hinan Señor Diosqa Moisesta nirqan: –Hanaq pachamantan mikhunata parachimusqaykichis. Runakunan sapa p'unchay lloqsinqa, hinaspanmi chay p'unchayllapaq pallanqaku, chaywan yachachikuyniykunata kasukunkuchus icha manachus chayta yachanaypaq. 5Soqtakaq p'unchaypiqa sapa p'unchay pallasqankumantaqa huk chay chhikatawan pallaspanku wayk'ukuchunku, nispa. 6Chaymi Moiseswan Aaronwanqa llapa Israel runakunata nirqanku: –Ch'isiyaykuytan yachankichis Señor Diospa Egipto suyumanta pusamusqasuykichista. 7Paymi uyarirqan pay contra chhuchupakusqaykichista, chaymi tutamanta rikunkichis Señor Diospa qhapaq-atiyninta. Ñoqaykuri, ¿pitaq kayku contraykupi chhuchupakunaykichispaq? nispa. 8Moisesqa nillarqantaqmi: –Señor Diosmi uyarirqan pay contra chhuchupakusqaykichista, chaymi mikhunaykichispaq ch'isinman aychata qosunkichis, tutamantataq askha mikhunata qosunkichis. Ñoqaykuri, ¿pitaq kayku? Manan contraykutachu chhuchupakurqankichis, aswanpas Señor Dios contran, nispa. 9Chaymantataq Moisesqa Aaronta nirqan: –Llapa Israel llaqtata niy: Señor Diosman qayllaykamuychis, paymi uyarirqan chhuchupakusqaykichista, nispa. 10Llapa Israel llaqtaman Aarón rimaykushaqtintaq llapallanku ch'inneq ladoman qhawarirqanku, hinan Señor Diospa lliphlli-kaynin phuyupi qonqaylla rikhurirqan. 11Señor Diostaq Moisesta nirqan: 12–Ñoqan Israel runakunaq chhuchupakusqanta uyarini, paykunata nimuy: Ch'isiyaykuytan aychata mikhunkichis, tutamantataq mikhunata saksanaykichiskama mikhunkichis, ahinapin yachankichis ñoqa Diosniykichis Señor Dios kasqayta, nispa. 13Chay ch'isinpachataq yuthukuna hamuspa karpa-karpaman wakwaykamurqan, tutamantapaqtaq karpa-karpa muyuriqman sullamurqan. 14Sulla waksipuqtintaq ch'inneq pampantinpi rikhurirqan qasa qhopaman rikch'akuq p'altachakuna. 15Chayta rikuspataq Israel runakunaqa imachus kasqanta mana yachaspa, ninakurqanku: –¿Imataq kayri? nispa. Chaymi Moisesqa paykunata nirqan: –Kayqa mikhunaykichispaq Señor Diospa qosqasuykichis t'antan. 16Kaymi Señor Diospa kamachikusqan: Chayta sapanka pallaychis may chhikatachus mikhunaykichisman hina, hayk'a runachus karpaykichispi kasqanman hina, sapankapaq iskay litrota hina pallankichis, nispa. 17Chaymi Israel runakunaqa chay hinata ruwarqanku, wakinmi pallarqanku askhata, wakintaq pisillata. 18Pallasqankuta tupunapi tupuqtinkutaq mana puchurqanchu askhata pallaqpaqpas, manallataq pisirqanchu pisillata pallaqpaqpas. Sapankan pallarqan mikhunanpaq hina. 19Hinamantataq Moisesqa paykunata nirqan: –Manan pipas pallasqanmantaqa paqarisninpaq puchunqachu, nispa. 20Chaypas wakinninkuqa manan Moisesta kasurqankuchu, aswanmi qhepantin p'unchaypaq wakinta puchuchirqanku, ichaqa kururqapuspan asnaripurqan, Moisestaq paykunata phiñarikurqan. 21Sapa paqarmi sapanka pallarqan mikhuy atinanta hina, inti q'oñiriqtintaq chullurqapurqan. 22Soqtakaq p'unchaypitaq tawa litrota hina sapankapaq pallarqanku, chaymi llapan ayllu umalli runakunaqa Moisesman chayta willaq rirqanku, 23hinan Moisesqa paykunata nirqan: –Kaymi Señor Diospa kamachikusqan, paqarinqa samana p'unchaymi, Señor Diospaq t'aqasqa samana. Imatapas wayk'unaykichistaqa kunan wayk'uychis, imatapas t'impuchinaykichistaqa kunan t'impuchiychis. Imapas puchuqniykichistataq paqarinpaq waqaychaychis, nispa. 24Chaymi paykunaqa Moisespa kamachikusqanman hina paqarisninpaq waqaycharqanku, manan kururqanpaschu asnarirqanpaschu. 25Hinaqtinmi Moisesqa nirqan: –Kunanqa Señor Diospaq t'aqasqa samana p'unchaymi, chayrayku kunan mikhuychis, manan kunanqa campopi tarinkichischu. 26Soqtantin p'unchaymi pallankichis, qanchiskaq p'unchaytaq ichaqa samana p'unchay, chay p'unchayqa manan imapas kanqachu, nispa. 27Wakinninkutaq qanchiskaq p'unchaypi pallakuq lloqsirqan, manataq imatapas tarirqankuchu. 28Chaymi Señor Diosqa Moisesta nirqan: –¿Hayk'aqkamataq kamachikuyniykunatapas yachachikuyniykunatapas manaqa kasukuyta munankichischu? 29Uyariychis, ñoqa Señor Diosmi samana p'unchayta churapuykichis, chayraykun soqtakaq p'unchaypiqa iskay p'unchaypaq mikhunata qoykichis. Chhaynaqa, sapanka qanchiskaq p'unchaypi karpanpi kachun, amataq pipas chaymanta lloqsichunchu, nispa. 30Hinan llaqtaqa qanchiskaq p'unchaypi samakurqan. 31Israel runakunataq pallasqankuta maná nispa suticharqanku, culantro muhu hinan karqan, yuraqtaq, mielniyoq llaphllallaña t'anta hina. 32Chaymantataq Moisesqa nirqan: –Kaymi Señor Diospa kamachikusqan: Iskay litro tupunaman maná nisqa mikhuna t'antata hunt'achiychis, hinaspa mirayniykichispaq waqaychaychis, Egipto suyumanta pusamuspay ch'inneqpi qankunaman mikhuchisqay t'antata rikunankupaq, nispa. 33Moisestaq Aaronta nirqan: –Mankachata hap'iy, hinaspa chayman iskay litro tumpan yaparisqa maná nisqa mikhunata churaykuy. Chaytataq Señor Diospa qayllanman churaykunki, mirayniykichispaq waqaychasqa kananpaq, nispa. 34Hinan Aaronqa Señor Diospa Moisesta kamachisqanman hina mankachata waqaychanapaq kamachikuy simi waqaychana arcaq ñawpaqenman churaykurqan. 35Chhaynatan Israel runakunaqa maná nisqa mikhunata tawa chunka watantin mikhurqanku, runaq tiyasqan hallp'aman chayanankukama, Canaán suyu qorpaman chayanankukama. 36(Tupuqkuqa iskay chunka litro haykuq efa nisqa tupunapin).


text: 1Huahuaguna, Señor Jesucristota canguna quirishcamandami yayatas mamatas uyana manguichi. Chasna cadsusha causanaga ali man. 2Chimanda Dios mandashca shimiga casnami nin: Camba yayatas mamatas balichisha uyana manguichi. Tucui mandashca shimigunamanda chi shimiga ñaupapunda cumbirana nishca an casna: 3Canguna yayatas mamatas uyashcamandami cushi angaraunguichi, cai pachaibihuas unaita causangaraunguichi nishca man. 4Yayaguna, canguna huahuagunata ama yanga sinzhi shimihuan rimasha piñachichichu. Astahuanbas paigunata alita huiñachisha Diospa shimita yachachisha cunaichi paiguna Jesucristota catinauchun nisha. 5Amuta charic runaga camba amugunata manzhashcahuan cadsuichi. Cristota manzhasha cadsushcacuintami amuhuacpi ali yuyaihuan tarabana manguichi. 6Mana paiguna ricuugllai balichihuanauchun nishalla cadsuichichu astahuanbas Cristohuacta rauc ashcamanda Dios munashcata tucui shunguhuan alita raichi. 7Mana runagunaraicu raucshinaga raichichu, astahuanbas Señor Jesuspacta raucshina cushihuan alita raichi. 8Yachanguichimi amuyucpas mana amuyucpas paiguna ima alitas rashcagunamanda Señor Jesucristo caran shucta pagashcacuinta alita cungami. 9Mandaccunahuas, chasnallata cangunahuacpi tarabac runagunata ali shunguhuan alita raichi. Mana yanga piñashca shimihuan rimasha manzhachinachu. Yuyarichi, cangunatas paigunatas mandac Señor Jesucristoga jahuapachaibi tiyaunmi, paihuacpiga tucui runaguna mana chican chicanchanaun. 10Cunanga huauquiguna, Señor Jesucristohuan shuglla ashcamanda sinzhi tucuichi, paihua sinzhi ushaihuan purichi. 11Sundaluguna churarishcacuinta Dios tucui cushcagunata churarichi supai cangunata umasha urmachingahua nisha raupihuas canguna ama urmangahua. 12Ñáucanchiga mana aichayuc tulluyuc runagunahuanzhu macanacunchi, astahuanbas ushaiyuc supaigunahuanmi macanacunchi. Chi supaigunaga ima jiridsatas yuyarisha juchata raucunata mandac manaun. Huairaibi purisha mana ricuibac ashallata yapa ushaiyuc manaun. Chasna asha yapa mana aligunata rachiunguna. 13Chiraicu tucui ushaita Dios cushcagunata churarichi. Chasna churarishami supai ima uras camacpi Diospa ushaihuanga sinzhi shayarisha macanacushcacuinta mana urmasha binsinguichimi. 14Chasna asha sumac tác huicsai huatarishcacuinta sirtu shimihuan sinzhita shayarichi. Ali ranagunallata rasha canguna shunguta jarcarichi. 15Sundalu paihua chaquibi butasta churarishcacuinta cangunahuas alichirichi Jesucristota quirisha cushi causaita cunmi nishca shimita yachachingahua. 16Chasnallata flechata quishpina jiru palahuan quishpishcacuinta Jesucristota mana saquisha quirina anguichi. Chasna quiric ashami flecha pundai ninayucta supai cachaushcashina mana ali yuyaigunata cachasha sinzhita quillachicpihuas cangunallata jarcarisha quishpinguichimi. 17Chasnallata canguna umata cuirangahua jiru cascuta churarishcacuinta Jesucristo ñucanchita quishpichitucushcataga yuyarina anguichi. Diospa Samai cushca espada saulita chariucuinta Diospa shimita yuyaibi charina anguichi supaita binsingahua. 18Cai tucuita churarishcacuinta Diospa Samai yuyachishcahuan tucui uras Dioshuan cuintasha causaichi. Chasnallata tucui quiriccunamandas paita mañaichi. 19Chasna mañaushaga ñucamandahuas Diosta mañapaichi ñuca mana manzhasha Jesucristo quishpichishcamanda rimangahua. Pai tucuigunata quishpichigmi nishca shimiga ñaupa uras mana yachashca agllaita cunanga yachanalla man. 20Chi shimita yachachingahua Dios cachashca runa ashcamandami carcelbi huatashca tiyauni. Chasna acpi Diosta mañapanguichi ñuca caibi tiyaushahuas mana manzhasha chi shimita camachingahua. 21Ñáucanchi llaquishca quiric huauqui Tiquicomi cai quillcata cangunahuagma apamun. Paihuas mana saquishachu Jesucristomanda camachisha ñucata yanapahuashca. Pai cangunahuacpi pactasha ñuca imasna aushcatas, ñuca raushcagunamandas rimangami canguna ali yachangahua. 22Chiraicumi paita cangunama cachauni ñucanchi caibi imasna aushcatas cangunata cuintasha cushiyachingahua. 23Yaya Diospas Señor Jesucristohuas quiriccunama ganas cungailla causaita cuchun, pariumanda llaquinacuna yuyaitas, mana saquisha quirinatas cuchun nisha mañani. 24Tucui Jesucristota huiñai llaquiu runagunata Dios llaquisha alita rachun nisha tapuni. Chasna achun. Chillata rimani, Pablo.


text: 1Tsay witsanmi Jerusalencho rey Herodes Jesucristuta chasquicogcunata prësu tsaritsergan. 2Tsaychömi apóstol Juanpa wauguin Santiaguta espädawan wanutsinanpag mandargan. 3Santiaguta wanutsiptinmi Israel runacunapa autoridänincuna cushicärergan. Tsaymi Levadüraynag Tantata Micunan aniversario witsan Pedrutapis prësu tsaritsergan wanutsinanpag. 4Pedruta tsarircatsirmi Herodes wichgatsergan carcilman. Carcilchömi chunca sogta (16) soldäducunata churargan chuscu-cama trucanacuypa Pedruta cuidananpag. Pascua aniversario ushayrag lapan runacunapa naupancho Herodes juzgananpag captinmi carcilcho wichgarätsergan. 5Tsauraga carcilcho Pedro wichgaraycaptinmi Jesucristuta chasquicogcuna Tayta Diosnintsita manacurcaycargan. 6Wara tuta juzgananpag captinmi carcilcho Pedro ishcan maquinpita cadënawan llävishga punuycargan ishcay soldäducunapa chaupincho. Waquin cag soldäducunanami täparcaycargan cárcil puncucho. 7Tsauraga Tayta Diosnintsi cachamushgan ángil elagpita atsicyar Pedruta yuripargan cárcil rurincho. Riccharcatsirmi caynog nergan: “¡Apuray, sharcuy Pedro!” Niptinmi jinan höra Pedrupa maquinpita lläviraycashgan cadënacuna cachacäcorgan. 8Tsaypitami ángil yapay caynog nergan: “¡Wachcacurcur jucla llanquiquita jaticuy!” Jaticurcuptinnami ángil nergan: “¡Punchuyquitapis jaticurcur guepaläpa yargamuy!” 9Tsauraga angilpa guepalanpa Pedro aywargan. Manami shumag tantyargantsu rasunpa yarguycashganta o sueñuynilancho yarguycashgantapis. 10Ruricho cag soldäducunata y chaupi puncucho cag soldäducunata pasarcur chayargan cälliman yarguna cag fiërro puncuman. Tsay puncu quiquilan quichacäcuptinmi yargapäcorgan cällimanna. Tsaypita juc esquïnata aywarcaycaptinmi ángil elgacäcorgan. 11Tsaymi japalanna caycashganta tantyacurir Pedro caynog nergan: “Cananmi itsanga rasunpa musyä Tayta Dios nogaman angilninta cachamushganta. Tsaynog cachamurmi salvamashga Herodispa maquinpita y Israel autoridäcuna wanutsimänanpag caycashganpita.” 12Carcilpita yargushganta shumag tantyarnami Pedro aywargan Juanpa maman Mariapa wayinman. Juanpa jucag jutinmi cargan Marcos. Tsaychömi atsca juntacaycur Pedrupag manacurcaycargan Tayta Diosnintsita. 13Chayaycur sawan puncuta Pedro tacacuptinmi yargamorgan Rode jutiyog jipash, pï cashgantapis ricananpag. Tsay jipashga cargan Mariapa yanapagninmi. 14Manaragpis sawan puncuta quicharmi rimayninpa Pedro cashganta reguergan. Tsaymi ruriman cörriyla cutergan puncucho Pedro caycashganta wilananpag. 15Wilaptinmi ruricho caycagcuna caynog nergan: “¿Imanogpatag pay canga? ¡Mayapacushcanqui imachari!” Nipäcuptinpis: “Manami mayapacushcätsu. ¡Rasunpami pay caycan!” nergan. Tsauraga paycuna caynog nipäcorgan: “Manami payga canmantsu. Paypa angilnin parlamog imatachari mayapacushcanqui.” 16Tsayyäga Pedro yaparir yaparirmi puncuta tacacorgan. Puncuta quicharir pay cashganta ricaycurnami tsaycho cagcuna ucacashga ricacorgan. 17Tsaymi maquinwan Pedro sëñata gorgan upälacärinanpag. Nircur wilapargan carcilpita Tayta Diosnintsi imanogpa jorgamushgantapis. Tsaypitana caynog nergan: “Carcilpita yargamushgäta wilayculay Santiaguta y waquin waugui-panicunatapis.” Tsaypita yargurir aywacorgan juc lädupana. 18Patsa wararcuptinnami Pedruta täpag soldäducuna ima pasashgantapis mana tantyar quiquinpura tapunacärergan: “¿Maytag Pedro?” nipäcushpan. 19Carcilcho mana tariycushpannami soldäducunawan Herodes may-tsaypapis ashitsergan. Mana tariycuptinmi täpag soldäducunatana wanutsergan. Tsaypitana Herodes aywacorgan Judea provinciapita Cesarea marcacho tänanpag. 20Tiro y Sidón marca runacuna Herodispa contran rurashga captinmi Herodes rabiacushpan tsay marcacunaman micuyta apapäcunanta mana munargannatsu. Tsaymi tsay marcacunacho fiyupa muchuy cargan. Tsaynog captinmi tsay runacuna wilanacärergan Herodisman parlag aywapäcunanpag. Manarag Herodiswan parlarmi paypa yanapagnin Blastuwan amistäta rurapäcorgan. Paynami Herodiswan parlargan Tiro y Sidón runacunawan parlananpag. 21Tsauraga Herodes jitapargan juc junag Tiro y Sidón runacunawan parlananpag. Tsay jitapashgan junagmi jaticorgan más alinnin cag röpanta. Nircurnami trönunman jamaycushpan runacunata parlapämorgan. 22Parlamushganta mayaycurmi runacuna fuertipa nipäcorgan: “¡Cay rimaycämog runaga manami runalatsu! ¡Payga Tayta Diosnintsimi!” 23Tsaymi: “Tayta Dioslata alabapäcuy” ninanpa trucanga Herodes cushicorgan runacuna: “Gamga Diosmi canqui” nipäcuptin. Tsaynog Dios-tucuptinmi jinan höra Tayta Diosnintsipa angilnin castigargan. Tsaymi curu ushaypa wanorgan. 24Tsaypitanami Jesucristupa wilacuyninta wilacäriptin may-tsaychöpis Jesucristuta runacuna chasquicärergan. 25Bernabëwan Saulunami waugui-panicuna shuntashganta entregaycur Antioquiaman cutipäcorgan Marcos nishgan Juanta pushacurcur.


text: 1Jinapi Diosqa nerqa Jacobman: Jatarikuy; Betelman tiyakoj ripuy. Chaypi uj altarta ruwanki, wawqeyki Esaumanta ayqeshajtiyki rikhurisorqa, chay Diospaj, nispa. 2Chaymanta Jacobqa nerqa familianman, pikunachus paywan risharqanku, chaykunamanwan: Qankuna ukhupi tukuy laya dioskunata wijch'uychej; jinaspataj, mayllakuychej, p'achasniykichejtapis cambiakuychej. 3Usqhayllata risunchej Betelman; chaypi ruwamunay tiyan uj altarta, llakisqa kashajtiy yanapawaj Diosman, pichus yanapawan tukuy puriyniypi, chayman. 4Jinata Jacob nejtin, tukuy imaymana lantisninkuta payman jaywarqanku, ninrisninkupi apaykachaj kanku, chay jaluchosninkutawan. Jacobtaj chaykunata jallp'aman p'ampaykorqa encina sach'a uraman Sichem nisqa qayllapi. 5Paykuna chaynejmanta llojsishajtinku, Diosqa manchachikuyta churarqa, chay qayllaspi kaj llajtaspi tiyakojkunaj sonqonkuman. Chayrayku Jacobpa churisninta chejnikuywan mana qhaterqankuchu. 6Jacobqa tukuy runasninwan chayarqa Luz llajtaman, chay llajtajta ujnin sutin kallarqataj Betel nisqa; chayqa karqa Canaán jallp'api. 7Chaypi ruwarqa uj altarta, suticharqataj Betel sutiwan chay cheqata, imaraykuchus Diosqa chay cheqapi payman rikhurisqa wawqen Esaumanta ayqekushajtin. 8Chaypi wañuporqa Rebecaj kamachin Débora. Payta p'amparqanku encina sach'a uraman, Betel qayllapi. Jacobtaj chay p'ampasqa cheqata suticharqa: Llakiy Encina, nispa. 9Ujtawan Dios rikhurerqa Jacobman Padan-arammanta kutimushajtin, 10nerqataj: Sutiykeqa Jacob; kunanmantarí manaña jinachu sutiyki kanqa, manachayqa Israel sutiyoj kanki, nispa. Waj sutiwan sutichaspataj, 11nerqa: Noqaqa Tukuy Atiyniyoj Dios kani. Wawasniyki ashkhata mirachunku, mirayniyki ashkhas kanankupaj. Qanmanta ashkha naciones rikhurenqanku, ashkha llajtas; chay mirayniykimanta reyespis rikhurenqanku. 12Abrahamman, Isaacmanwan qorqani, chay jallp'ata qanmampis qollaykitaj; qan wañupojtiykitaj, mirayniykiman qosaj, nispa nerqa Diosqa. 13Jacobpa qayllanmanta Dios ripojtinkama, 14Jacobqa uj rumita oqhariytawan sayacherqa, maynejpichus Dios parlarqa, chaypi. Chay rumi sayachisqanmantaj jich'aykorqa aceiteta, vinotawan. 15Chay cheqatataj suticharqa Betel sutiwan. 16Chaymanta rerqanku Efrata qayllaman, chaypitaj Raquelqa uj wawata nacechikorqa ñak'ayta. 17Mana nacechikuyta atispa ñak'arishajtin, partera nerqa: Ama manchachikuychu, wawaykeqa qhari, nispa. 18Raquel wañupushaspaña, ñak'ayllataña wawata suticharqa: Benoni, nispa. Tatantajrí suticharqa Benjamín sutiwan. 19Ajinata Raquelqa wañuporqa. Chaymantataj payta p'amparqanku Efrataman rinapi, mayqenchus Belén kashan, chaypi. 20Chantá Jacobqa uj sayantata sayacherqa aya p'ampasqa patapi. Chay sayantaqa kashallanrajpuni, Raquelpa p'ampakusqanta señalaspa. 21Israeltaj chaymanta riporqa, jarakorqataj Edar torremanta aswan jaqaynejpi. 22Uj kuti, chaynejpi Israel tiyakushajtin, kuraj churin Rubenqa Bilhawan puñuykorqa, tatan Jacobpa tanta warmin kajwan. Jacobtaj chayta yachaytawan, maytapuni phiñakorqa. Jacobpa churisnenqa chunka iskayniyoj karqanku. 23Leapi Jacobpa kuraj kaj churin karqa Rubén, sullk'astaj Simeón, Leví, Judá, Isacar, Zabulón ima karqanku. 24Raquelpi kajkunataj karqanku Josewan, Benjaminwan. 25Raquelpa kamachin Bilhapi kajkunataj karqanku Danwan Neftaliwan. 26Leaj kamachin Zilpapi kajkunataj karqanku Gadwan, Aserwan. Chaykuna karqanku Jacobpa churisnin Padan-arampi nacejkuna. 27Jacobqa Mamreman rerqa tatan Isaacta watukoj, mayqen llajtachus Arba, chayrí Hebrón nisqallataj karqa, chayman. Chaypi tiyakusqanku Abrahamwan, churin Isaacwan. 28Chaypacha Isaacqa pachaj pusaj chunkayoj watasniyoj karqa. 29Chaymantataj wañupuspa, ñawpa tatasninwan tinkukoj riporqa; payqa wañuporqa allin achachiña. Chaymanta churisnin Esauwan, Jacobwan payta p'amparqanku.